Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolamenti tal-Persunal għall-Uffiċjali u l-Kundizzjonijiet tal-Impjieg għall-Aġenti l-Oħra tal-Unjoni Ewropea /* KUMM/2011/0890 finali - 2011/0455 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA Ir-Regolamenti tal-Persunal isawru l-qafas legali għall-kundizzjonijiet tal-impjieg u tal-ħidma għall-madwar 55 000 uffiċjal u aġent ieħor impjegati minn aktar minn ħamsin istituzzjoni u aġenzija mifruxa f'postijiet differenti tax-xogħol fl-Unjoni Ewropea u f'pajjiżi terzi. Meta jitqiesu l-isfidi storiċi li qed tħabbat wiċċha magħhom l-UE llum, il-kwalità, l-impenn, l-indipendenza u l-lealtà tal-persunal huma importanti aktar minn qatt qabel. Fl-istess ħin, dawn l-isfidi jirrekjedu sforz partikolari minn kull amministrazzjoni pubblika u minn kull membru tal-persunal tagħhom sabiex tittejjeb l-effiċjenza u biex jaġġustaw irwieħhom għall-kuntest ekonomiku u soċjali Ewropew li tant qiegħed jinbidel. L-avvenimenti ta' dan l-aħħar fl-ekonomija globali kif ukoll il-ħtieġa sussegwenti tal-konsolidazzjoni tal-finanzi pubbliċi ma jistgħux jonqsu milli jħallu impatt fuq is-servizz ċivili Ewropew u fuq l-amministrazzjonijiet tal-istituzzjonijiet, il-korpi u l-aġenziji kollha tal-UE. In-nefqa amministrattiva tal-UE hija biss 5.8% tal-qafas finanzjarju multiannwali għal bejn l-2007 u l-2013 li fiha nfisha tirrapreżenta madwar 1% mill-PDG tal-UE. Madanakollu, huwa importanti li joħroġ fid-dieher il-fatt li l-istituzzjonijiet kollha tal-UE, flimkien mal-persunal tagħhom, ikomplu bl-isforzi tagħhom li jaħdmu b'effiċjenza u ekonomija u li jirreflettu t-tliġġim fiskali li qiegħed jolqot lil ħafna mill-amministrazzjonijiet pubbliċi fl-Ewropa. Billi l-UE u l-istituzzjonijiet tagħha qegħdin jiffaċċjaw sfidi akbar, il-proposta għandha ssib bilanċ bejn l-impetu meħtieġ għal aktar effiċjenza u ekonomiji u l-kapaċità tal-istituzzjonijiet li jwettqu l-politiki tagħhom. Dan jinkludi l-ħtiġijiet tal-istituzzjonijiet tal-UE bħala impjegaturi li jiġbdu u jirnexxielhom iżommu persunal tal-akbar ħila professjonali f'diversi oqsma ta' għarfien espert. L-istituzzjonijiet jirreklutaw f'suq għal persuni bi kwalifiki għoljin u li jkunu kapaċi jaħdmu f'ambjent multikulturali u multilingwi u li jkunu lesti jitilqu minn pajjiżhom u jgħixu f'pajjiż barrani flimkien mal-familji tagħhom. Fid-dawl tal-irtirar ta' persuni mill-istituzzjonijiet tal-UE, li ser jolqot l-aktar lil persunal mill-ewwel 15-il Stat Membru tal-Unjoni qabel l-2004, mhuwiex ser ikun faċli li jinżamm il-bilanċ ġeografiku tal-Istati Membri kollha fost il-persunal. Meta jitqiesu l-isfidi demografiċi fl-Ewropa, fil-ġejjieni ser ikun saħansitra ferm aktar diffiċli li jinġibed u jinżamm persunal eċċellenti mill-Istati Membri kollha. Il-proposta għandha titpoġġa fil-kuntest tar-riforma mill-qiegħ li saret tar-Regolamenti tal-Persunal u li daħlet fis-seħħ fl-1 ta' Mejju tal-2004. Din ir-riforma biddlet b'mod drastiku l-liġi tas-servizz ċivili Ewropew u wasslet għal tibdil sinifikanti fl-oqsma kollha tas-servizz ċivili Ewropew. Saret reviżjoni tas-sistema tal-karrieri kollha kemm hi. Ġiet introdotta kategorija ġdida ta' persunal, dik tal-aġenti kuntrattwali, b'salarji li ġeneralment huma aktar baxxi. It-tabella tas-salarji għall-uffiċjali u l-aġenti temporanji ġiet riveduta u issa huwa possibbli li jsir reklutaġġ ta' persunal fi gradi aktar baxxi u, b'konsegwenza ta' dan, b'salarji tal-bidu aktar baxxi. Ir-riforma introduċiet ukoll kundizzjonijiet tax-xogħol aktar flessibbli u aktar orjentati lejn il-familja permezz tal-estensjoni tad-dewmien massimu tal-liv għal raġunijiet personali filwaqt li ġie introdott il-liv tal-ġenituri. B'rabta mal-iskema tal-pensjoni, l-età tal-irtirar telgħet minn 60 għal 63 sena bl-inklużjoni ta' miżuri tranżitorji għall-membri tal-persunal li diġà huma impjegati, ir-rata ta' akkumulazzjoni tal-pensjoni għall-impjegati l-ġodda tnaqqset minn 2 % għal 1.9 %, u d-drittijiet tal-pensjoni li ngħataw wara l-1 ta' Mejju tal-2004 m'għadhomx suġġetti għall-koeffiċjenti korrettivi għaż-żidiet fl-għoli tal-ħajja. Il-metodu sabiex l-iskema tal-pensjoni tinżamm f'bilanċ attwarju ġie stabbilit fl-Anness XII tar-Regolamenti tal-Persunal. Fl-aħħar nett, ġie adottat metodu ġdid għall-aġġustament tar-remunerazzjoni u l-pensjonijiet tal-ħaddiema taċ-ċivil tal-UE. Meta jittieħdu flimkien, dawn il-bidliet kollha wasslu għal iffrankar sinifikanti għall-baġit tal-UE u l-impatt annwali tagħhom għadu qiegħed jiżdied: sa issa r-riforma ġġenerat EUR 3 biljuni fi ffrankar u ser tiġġenera EUR 5 biljuni oħra fi ffrankar sal-2020. L-istudju tal-Eurostat dwar l-implikazzjonijiet baġitarji fit-tul tal-kostijiet tal-pensjoni wrew li, fit-tul, l-iffrankar annwali tar-riforma tal-2004 fuq il-kostijiet tal-pensjoni, mingħajr ma jitqiesu l-impatti fl-oqsma l-oħrajn, ser jaqbeż il-EUR 1 biljun. Sa mill-1972 kien hemm metodu ta' aġġustament tas-salarji u l-pensjonijiet li wera li kien għodda utli biex jiġu evitati diskussjonijiet annwali dwar l-aġġustamenti tas-salarji u l-istrajkijiet possibbli li huma marbuta ma' diskussjonijiet bħal dawn. Matul is-snin dan il-metodu ġie mmodifikat f'diversi okkażjonijiet, bl-aħħar modifika tkun dik tal-2004. Billi l-metodu ta' bħalissa jiskadi fi tmiem l-2012, issa l-Kummissjoni qiegħda tipproponi metodu ġdid, li jirrefletti d-deċiżjonijiet politiċi adottati mill-Istati Membri fir-rigward tal-aġġustamenti tas-salarji u tal-ħaddiema taċ-ċivil tagħhom, filwaqt li jindirizza n-nuqqasijiet li ħarġu fid-dieher matul u wara d-diskussjonijiet tal-aġġustament annwali tal-2009. Is-sistema ta' komputazzjoni għar-rata tal-kontribuzzjoni għall-pensjoni tiskadi fit-30 ta' Ġunju tal-2013, u l-Kummissjoni qiegħda tipproponi sistema ġdida li hija konformi ma' prattika attwarja komuni. Din il-proposta tikkunsidra wkoll il-konklużjonijiet tal-Kunsill u s-sejħiet li saru f'konformità mal-Artikolu 241 tat-TFUE: dwar l-applikazzjoni tal-klawsola ta' eċċezzjoni għall-metodu, għall-iskema tal-pensjoni tal-ħaddiema taċ-ċivil tal-UE, fosthom l-iskema ta' rtirar kmieni, u għall-istruttura tal-karriera sabiex is-salarju u r-responsabbiltajiet jitqarrbu aktar. Barra minn hekk, din tqis ukoll il-kritika li saret dwar ċerti elementi skaduti tar-Regolamenti tal-Persunal, tal-anqas safejn il-kritika kienet waħda ġġustifikata. Il-proposta tal-Kummissjoni tilħaq bilanċ bejn il-kosteffiċjenza u l-ħtiġijiet tal-istituzzjonijiet fil-qasam tal-ġestjoni tar-riżorsi umani. Il-Kummissjoni Ewropea tqis li, jekk din il-proposta tiġi adottata, l-istituzzjonijiet tal-UE jibqgħu jiġi assistiti minn servizz taċ-ċivil Ewropew indipendenti, effiċjenti u modern li jippermettilhom jaqdu d-dmirijiet li ġew fdati mit-trattati. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Din il-proposta ġiet diskussa mir-rappreżentati tal-persunal f'konformità mal-proċeduri xiereqa u tikkunsidra l-eżiti ta' dawn id-diskussjonijiet. Qabel ma ġiet adottata, din il-proposta ġie suġġetta għal konsultazzjonijiet mal-Kumitat dwar ir-Regolamenti tal-Persunal u l-Kumitat tal-Persunal tal-Kummissjoni Ewropea. Il-ġbir u l-użu ta' għarfien espert Ma kien hemm l-ebda bżonn ta’ għarfien espert estern. 3. L-ELEMENTI PRINĊIPALI TAL-PROPOSTA It-tnaqqis tal-persunal b'5% Saret il-proposta li l-persunal ta' kull istituzzjoni u aġenzija jitnaqqas b'5%. Dan isir billi ma jiddaħħlux sostituti għal dawk li jitilqu, jiġiferi dawk li jirtiraw u dawk li l-kuntratti tagħhom jiġu fi tmiemhom. Bla ħsara għad-deċiżjonijiet ġejjiena tal-awtorità baġitarja, l-obbligu fuq l-istituzzjonijiet u l-aġenziji li jirrispettaw l-impenji tagħhom li jnaqqsu l-għadd tal-persunal għandu jiġi rifless fl-Artikolu 6 ta' dawn ir-Regolamenti tal-Persunal. Il-metodu għall-aġġustament tas-salarji u l-pensjonijiet Il-metodu l-ġdid ser iżomm il-prinċipju tal-paralleliżmu bejn l-evoluzzjoni tas-salarji ta' uffiċjali nazzjonali u dak tal-uffiċjali tal-UE, filwaqt li jindirizza n-nuqqasijiet tal-metodu ta' bħalissa. – Il-metodu l-ġdid jkun jirrefletti t-tibdil fis-salarju nominali (minflok it-tibdil fis-salarju reali) fl-Istati Membri kollha. B'dan il-mod il-metodu ser isegwi preċiżament it-tibdil fis-salarju fl-Istati Membri kollha tal-Unjoni Ewropea u f'kampjun limitat biss; – Sabiex titnaqqas id-differenza fiż-żmien f'sitwazzjoni straordinarja, il-klawsola ta' eċċezzjoni l-ġdida tiġi applikata awtomatikament jekk jiġu ssodisfati żewġ kundizzjonijiet: 1) tnaqqis fil-PDG tal-UE, u 2) id-differenza bejn il-valur tal-aġġustament tar-remunerazzjoni u l-pensjonijiet tal-persunal tal-UE u t-tibdil fil-PDG tal-UE tkun taqbeż iż-żewġ punti perċentwali. Jekk dawn iż-żewġ kundizzjonijiet jiġu ssodisfati, nofs il-valur tal-aġġustament jiġi pospost għas-sena ta' wara. Pereżempju, l-2009 kienet tkun sena fejn din il-klawsola kienet tidħol fis-seħħ. – L-Indiċi Internazzjonali ta' Brussell ma jibqax jintuża. Id-differenzi fiż-żieda fil-kost tal-għajxien bejn kull post tal-impjieg u dak tal-Istati Membri jiġu kkalkulati u jibdew jiġu riflessi f'koeffiċjenti korrettivi. Jiġi introdott koeffiċjenti korrettiv konġunt għall-Belġju u l-Lussemburgu, u b'hekk dawn iż-żewġ Stati Membri jibdew jitqiesu bħala post tax-xogħol wieħed. Għall-ewwel sena dan il-koeffiċjenti jiġi ffissat għal 100. Bħal fil-każ tal-metodu ta' bħalissa, il-metodu propost mhuwiex indiċjar ibbażat fuq l-inflazzjoni, għaliex dan sempliċement isegwi l-evoluzzjoni tal-kapaċità tal-akkwist ta' ħaddiema taċ-ċivil nazzjonali, kif jiġi deċiż minn kull Stat Membru fil-livell nazzjonali. L-imposta ta' solidarjetà Dan il-metodu ilu sa mill-1982 marbut ma' taxxa addizzjonali fuq is-salarji minħabba l-effetti tal-kriżi taż-żejt. Minkejja t-titjib fis-sitwazzjoni ekonomika, din it-taxxa addizzjonali ma tneħħietx, iżda saret miżura marbuta mal-applikazzjoni awtomatika ta' dan il-metodu. Qiegħed jiġi ssuġġerit li, għal kemm idum fis-seħħ dan il-metodu propost, l-imposta ta' solidarjetà tiżdied għar-rata ta' 6%. Modifiki fuq is-sistema tal-pensjoni sabiex jinżamm il-pass ma' żviluppi demografiċi Żieda fl-età normali tal-irtirar għal 65 sena Bħalissa, l-età normali tal-irtirar hija ta' 63 sena għall-uffiċjali rreklutati wara l-1 ta' Mejju tal-2004. L-uffiċjali rreklutati qabel l-1 ta' Mejju tal-2004 huma suġġetti għal dispożizzjonijiet tranżitorji li skonthom l-età tal-irtirar tvarja bejn is-60 sena u t-63 sena. Qiegħda ssir il-proposta li l-età normali tal-irtirar tal-uffiċjali rreklutati mill-1 ta' Jannar tal-2013 tkun ta' 65 sena. F'dan il-każ jiġu implimentati regoli tranżitorji simili għal dawk li ġew applikati fl-2004, jiġifieri l-età tal-irtirar tal-uffiċjali rreklutati qabel l-1 ta' Mejju tal-2013 tkun tvarja bejn is-60 u l-65 sena. Barra minn hekk, il-possibbiltà li persuna titħalla tibqa' taħdem sa 67 sena mhijiex ser tibqa' tingħata fuq bażi eċċezzjonali biss. Ser jiġu previsti wkoll miżuri addozzjonali li jikkunsidraw id-drittijiet tal-pensjoni li jkunu ġew akkwistati u l-obbligu li l-iskema tal-pensjoni tinżamm f'bilanċ attwarju. L-età ta' rtirar bikri tittella' għal 58 sena u jitnaqqas l-għadd ta' uffiċjali li jibbenefikaw mill-irtirar bikri. Bħalissa, l-età għal irtirar bikri hija ta' 55 sena. Skont il-proposta l-ġdida, l-età minima għal irtirar kmieni tkun ta' 58 sena. Barra minn hekk, l-għadd massimu ta' uffiċjali li jirtiraw f'sena partikolari mingħajr ma jitnaqqsulhom id-drittijiet tal-pensjoni ser ikun ta' 5 % tal-uffiċjali li jkunu rtiraw matul is-sena ta' qabel fl-istituzzjonijiet kollha (u mhux ta' 10 % kif inhu fis-sistema ta' bħalissa). Din l-iskema tinżamm għaliex uriet li hija utli għall-istituzzjonijiet kollha bħala għodda ta' ġestjoni tar-RU (riżorsi umani) matul l-aħħar eżerċizzju ta' tkabbir. L-allinjament tal-metodoloġija għall-ikkalkular tar-rata tal-kontribuzzjoni għall-pensjoni mal-prattika attwarja internazzjonali Is-sistema ta' komputazzjoni għar-rata tal-kontribuzzjoni għall-pensjoni tiskadi fit-30 ta' Ġunju tal-2013. Qiegħda ssir il-proposta li tinżamm l-istess metodoloġija, iżda l-medja varjabbli fir-rigward tar-rati tal-imgħax u għaż-żieda tas-salarji tiżdied għal 30 sena. F'dan il-każ ikun japplika perjodu tranżitorju ta' tmien snin. B'riżultat ta' din l-emenda, ir-rata tal-kontribuzzjoni għall-pensjoni ssir aktar stabbli u anqas sensittiva għal varjazzjonijiet fuq żmien qasir fir-rati tal-imgħax, u għaldaqstant tkun anqas suġġetta għal dibattiti. L-emenda twassal biex is-sistema ta' komputazzjoni tikkonforma mal-prattika attwarja komuni, li timplika li l-osservazzjonijiet tal-imgħoddi, li jvarjaw bejn 20 u 40 sena, jintużaw biex jiġi żgurat il-bilanċ tal-iskemi tal-pensjoni. L-adattament tal-kundizzjonijiet tal-impjieg L-introduzzjoni ta' għadd minimu ta' sigħat ta' xogħol kull ġimgħa It-tnaqqis ta' 5% fil-persunal tkun titlob li kull membru tal-persunal jieħu proporzjon ta' piż ta' xogħol addizzjonali biex b'hekk ikunu jistgħu jinkisbu l-istess għanijiet ta' politika. Għaldaqstant qiegħda ssir il-proposta li fir-Regolamenti tal-Persunal jiddaħħal għadd minimu ta' sigħat ta' xogħol kull ġimgħa, jiġifieri 40 siegħa. Iż-żamma ta' arranġamenti ta' ħinijiet flessibbli ta' xogħol L-arranġamenti ta' ħin flessibbli ta' xogħol jippermettu r-rikonċiljazzjoni bejn ix-xogħol u l-ħajja privata u jiffaċilitaw bilanċ xieraq bejn l-għadd ta' ħaddiema nisa u rġiel fl-Istituzzjonijiet, filwaqt li jirrispettaw l-obbligi mandatorji dwar il-ħin tax-xogħol. Għaldaqstant huwa xieraq li fir-Regolamenti tal-Persunal tiġi introdotta referenza ċara għal dawn l-arranġamenti. Il-maniġers ma jkunux suġġetti għal dawn l-arranġamenti ġenerali għall-persunal, għaliex il-maniġers ngħatatilhom is-setgħa mill-istituzzjonijiet li jamministraw il-ħin tal-persunal tagħhom u anke l-ħin tagħhom stess. Il-konċessjonijiet u l-intitolamenti: it-tnaqqis tal-ħin tal-ivvjaġġar annwali, il-konċessjoni annwali għall-ivvjaġġar u l-adattament tar-regoli dwar ir-rimborż tal-kostijiet tal-ġarr u dwar il-missjonijiet Bħalissa l-membri tal-persunal huma intitolati għal massimu ta' sitt ijiem ta' ħin ta' vjaġġar lejn il-post minn fejn joriġinaw. Qiegħda ssir il-proposta li l-ħin ta' vjaġġar annwali jiġi llimitat għal massimu ta' tlett ijiem. Il-konċessjoni tal-ivvjaġġar annwali hija bbażata fuq id-distanza f'kilometri bil-ferrovija, li ta' sikwit ma tkunx l-aktar rotta abitwali lura lejn il-post tal-oriġini. Għaldaqstant, id-distanza tiġi kkalkulata bħala distanza tal-iqsar ark taċ-ċirku li jgħaqqad żewġ punti (great circle distance), li jkun inaqqas il-konċessjonijiet individwali. Aktar minn hekk, il-ħlas tal-ispejjeż tal-ivvjaġġar annwali jkun limitat għat-territorji tal-Istati Membri tal-UE. Sabiex jitnaqqas il-piż amministrattiv kemm għall-membri tal-persunal ikkonċernati kif ukoll għall-amministrazzjoni, ir-regoli dwar ir-rimborż tal-kostijiet tal-ġarr għandhom jiġu ssimplifikati. Għaldaqstant qiegħda ssir il-proposta li jiġu introdotti livelli massimi li jikkunsidraw is-sitwazzjoni tal-familja tal-uffiċjal jew l-aġent u l-kost medju tal-ġarr u tal-assigurazzjoni assoċjata miegħu. Ir-regoli dwar il-missjonijiet għandhom jiġu adattati sabiex jibdew jikkunsidraw il-ħtieġa speċifika ta' istituzzjoni li l-membri tal-persunal tagħha ta' sikwit ikollhom jivvjaġġaw fuq missjonijiet biex imorru fil-postijiet prinċipali tax-xogħol tal-istituzzjoni tagħhom. Qiegħda ssir il-proposta li f'każi bħal dawn ir-rimborż tal-kosti tal-akkomodazzjoni jkun jista' jsir abbażi ta' ammont b'rata fissa. Miżuri ta' trasparenza għall-Istituzzjonijiet u l-aġenziji Ir-Regolamenti tal-Persunal jiġu implimentati permezz ta' sensiela ta' miżuri li jiġu adottati mill-Istituzzjonijiet u mill-aġenziji. Sabiex tiġi żgurata l-implimentazzjoni koerenti u armonizzata tar-Regolamenti tal-Persunal u għal raġunijiet ta' simplifikazzjoni, ir-regoli ta' implimentazzjoni tal-Kummissjoni jkunu japplikaw ukoll għall-aġenziji. Madanakollu, sabiex titqies is-sitwazzjoni speċifika tal-aġenziji, wara li jingħataw l-awtorizzazzjoni mill-Kummissjoni, dawn ser ikunu jistgħu jadottaw regoli ta' implimentazzjoni differenti jew jiddeċiedu li, fejn xieraq, ma japplikawx ir-regoli ta' implimentazzjoni. F'ġieħ it-trasparenza, il-Qorti tal-Ġustizzja toħloq reġistru li jkun fih ir-regoli ta' implimentazzjoni tal-istituzzjonijiet kollha. Il-karriera tal-assistenti, itinerarju professjonali ġdid għas-segretarji u aktar flessibbiltà fir-reklutaġġ ta' persunal kuntrattwali Iż-żamma tal-ogħla gradi għal dak il-persunal bl-livell għoli ta' responsabbiltajiet Sabiex tiġi stabbilita rabta ċara bejn ir-responsabbiltajiet u l-grad, l-itinerarju professjonali tal-grupp ta' funzjoni tal-assistenti jiġi strutturat mill-ġdid b'mod li jżomm l-ogħla żewġ gradi (AST 10 u 11) biss għall-uffiċjali u għall-aġenti temporanji li jeżerċitaw responsabbiltajiet sinifikanti għall-ġestjoni tal-persunal, l-implimentazzjoni u/jew il-koordinazzjoni tal-baġit. Grupp ta' funzjoni ġdid "AST/SC" għas-segretarji u l-persunal klerikali Fl-oqsma kurrenti tal-persunal fil-grad ta' AST, jeħtieġ li l-istrutturi tal-karriera jiġu aġġustati aktar mal-livelli differenti ta' responsabbiltà, biex b'hekk tinħoloq medda kemxejn differenti għall-itinerarji professjonali fis-servizz ċivili Ewropew u biex jiġu llimitati l-ispejjeż amministrattivi, kif inhu previst fil-qafas finanzjarju multiannwali. Għal dan il-għan, għandu jiġi introdott grupp ta' funzjoni ġdid "AST/SC" għall-persunal segretarjali u klerikali. Is-salarji u r-rati ta' promozzjoni proposti għal dan il-grupp ta' funzjoni ġdid jistabbilixxu relazzjoni bejn il-livell ta' responsabbiltà u l-livell ta' remunerazzjoni. B'dan il-mod, ser ikun possibbli li jinżamm servizz ċivili Ewropew stabbli, komprensiv u bbilanċjat sew, kif inhu meqjus bħala meħtieġ minn ħafna istituzzjonijiet. Ir-reklutaġġ ta' persunal kuntrattwali Sabiex l-istituzzjonijiet jingħataw aktar flessibbiltà, it-tul massimu tal-kuntratti għal persunal kuntrattwali awżiljari jiġi estiż minn 3 snin għal 6. Barra minn hekk, filwaqt li l-parti l-kbira tal-uffiċjali ser jibqgħu jiġu rreklutati abbażi ta' kompetizzjonijiet miftuħa, l-istituzzjonijiet jingħataw is-setgħa li jorganizzaw kompetizzjonijiet interni li jkunu miftuħa għall-persunal kuntrattwali wkoll. L-indirizzar ta' żbilanċi ġeografiċi mhux ġustifikati Ir-Regolamenti tal-Persunal jistipulaw li l-uffiċjali tal-Unjoni Ewropea jiġu rreklutati skont l-aktar bażi ġeografika wiesgħa possibbli. Madanakollu, id-dejta statistika turi li, filwaqt li xi nazzjonalitajiet huma rrappreżentati ħafna meta mqabbla mal-piż relattiv tal-popolazzjoni tagħhom fl-Unjoni Ewropea, oħrajn ftit li xejn huma rrappreżentati. Dawn l-iżbilanċi joħorġu l-aktar fid-dieher fir-rigward ta' ċerti gradi. Għaldaqstant, l-Artikolu 27 tar-Regolamenti tal-Persunal għandu jiġi emendat sabiex jippermetti li l-istituzzjonijiet ikunu jistgħu jieħdu miżuri korrettivi li jirranġaw l-iżbilanċi ġeografiċi dejjiema u sinifikanti li jeżistu. Dan fl-istess ħin li jinżamm il-prinċipju ta' reklutaġġ imsejjes fuq l-ogħla standards ta' ħila, effiċjenza u integrità. Din il-miżura għandha tiġi adottata permezz ta' miżuri ta' implimentazzjoni ġenerali u għandha tkun suġġetta għal rapport wara ħames snin. Ġestjoni tal-persunal aktar effiċjenti fir-rigward tal-aġenziji L-aġenziji Ewropej saru parti importanti mix-xenarju istituzzjonali tal-Unjoni Ewropea. Illum hemm 45 struttura (32 aġenzija regolatorja, 7 impriżi konġunti u 6 aġenziji eżekuttivi). B'kollox, dawn jimpjegaw kważi 8 000 membru tal-persunal, li fil-parti l-kbira tagħhom huma ingaġġati bħala aġenti temporanji. Madanakollu, id-dispożizzjonijiet tar-Regolamenti tal-Persunal u l-Kundizzjonijiet tal-Impjieg għall-Aġenti l-Oħra għadhom mhumiex adattati bis-sħiħ għall-ħtiġijiet ta' strutturi iżgħar bħal ma huma l-aġenziji. Għal din ir-raġuni, il-Kummissjoni qiegħda tissuġġerixxi l-introduzzjoni ta' persunal temporanju għall-aġenziji. Dawn jiġu rreklutati abbażi ta' proċedura tal-għażla trasparenti u oġġettiva u jistgħu jiġu ingaġġati għal perjodu ta' żmien indefinit. Jekk ikun meħtieġ, l-aġenziji jkunu jistgħu jissekondawhom fl-interessi tas-servizz. Barra minn hekk, il-persunal temporanju fl-aġenziji seta' jingħata liv mhux imħallas għal massimu ta' 15-il sena matul il-karriera tiegħu. Il-mobbiltà fi ħdan l-aġenziji u bejn l-aġenziji tiġi ffaċilitata, għaliex il-persunal ikun jista' jżomm il-grad u l-iskala fil-każ li jiddeċiedi li japplika għal pożizzjoni ġdida, sakemm il-medda tal-gradi tal-impjiegi l-ġodda tkun tinkludi l-grad tagħhom. B'hekk l-aġenziji jkollhom ċertu flessibbiltà meta jkunu qegħdin joħolqu sensiela ta' kumitati li jsawru d-djalogu soċjali jew li jkunu jridu jiġu kkonsultati qabel ma tittieħed deċiżjoni. 4. L-IMPLIKAZZJONIJIET BAĠITARJI Il-proposta tħalli impatt baġitarju fuq in-nefqa u d-dħul tal-Unjoni Ewropea. Minħabba d-dispożizzjonijiet tranżitorji, l-impatt finanzjarju ta' ċerti dispożizzjonijiet jiżdied gradwalment u jilħaq l-effett sħiħ tiegħu fuq perjodu twil ta' żmien. L-iffrankar fuq il-qafas finanzjarju multiannwali li jmiss huwa stmat li jaqbeż il-EUR 1 biljun. Fit-tul, l-iffrankar mill-emendi proposti jwassal għal iffrankar ta' EUR 1 biljun kull sena. Aktar dettalji dwar dan jinsabu fid-dikjarazzjoni finanzjarja, li tinsab fl-anness ma' din il-proposta. 2011/0455 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolamenti tal-Persunal għall-Uffiċjali u l-Kundizzjonijiet tal-Impjieg għall-Aġenti l-Oħra tal-Unjoni Ewropea IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 336 tiegħu, Wara li kkunsidraw il-Protokoll dwar il-Privileġġi u l-Immunitajiet tal-Unjoni Ewropea, u b’mod partikolari l-Artikolu 12 tiegħu, Wara li kkunsidraw il-proposta tal-Kummissjoni Ewropea, li ġiet ippreżentata wara konsultazzjoni mal-Kumitat dwar ir-Regolamenti tal-Persunal, Wara t-trażmissjoni tal-abozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Qorti tal-Ġustizzja, Wara li kkunsidraw l-opinjoni tal-Qorti tal-Awdituri, Filwaqt li jaġixxu skont il-proċedura leġiżlattiva ordinarja, Billi: (1) L-Unjoni Ewropea u l-aktar minn 50 istituzzjoni u aġenzija tagħha għandhom ikunu mgħammra b'amministrazzjoni pubblika Ewropea ta' kwalità għolja, li tippermettilhom li jwettqu l-kompiti tagħhom sal-ogħla livell possibbli skont it-Trattati u sabiex jilqgħu l-isfidi, kemm interni kif ukoll esterni, li jridu jiffaċċjaw fil-ġejjieni. (2) B'konsegwenza ta' dan, teżisti l-ħtieġa li jiġi pprovdut qafas għar-reklutaġġ ta' persunal ta' kalibru għoli rigward produttività u integrità, meħud fuq l-aktar bażi ġeografika wiesgħa minn fost iċ-ċittadini tal-Istati Membri, u li jippermetti li t-tali persunal iwettaq id-dmirijiet tiegħu b'kemm jista' jkun effikaċja u effiċjenza. (3) Għan aktar wiesa' għandu jkun dak li l-ġestjoni tar-riżorsi umani fis-servizz ċivili Ewropew issir bl-aħjar mod possibbli, u li fost il-karatteristiċi tas-servizz ċivili Ewropew ikun hemm kompetenza, indipendenza, lealtà, imparzjalità u stabbiltà, kif ukoll diversità kulturali u lingwistika. (4) Fl-interess li jiġi garantit li l-kapaċità tal-akkwist tal-uffiċjali u l-aġenti l-oħra tal-Unjoni Ewropea tiżviluppa b'mod parallel ma' dik tal-ħaddiema taċ-ċivil nazzjonali tal-gvernijiet ċentrali tal-Istati Membri, huwa essenzali li l-prinċipju tal-mekkaniżmu multiannwali tal-ħlas, magħruf bħala "l-metodu", jinżamm fis-seħħ billi l-applikazzjoni tiegħu tiġi estiża sa tmiem l-2022 b'reviżjoni fi tmiem il-ħames sena. Id-diskrepanza bejn il-mekkaniżmu tal-metodu li minn dejjem kien ta' natura amministrattiva u l-adozzjoni, min-naħa tal-Kunsill biss, tar-riżultat tal-metodu, fl-imgħoddi wasslu għal diffikultajiet u mhuwiex konformi mat-Trattat ta' Lisbona. Għaldaqstant ikun xieraq jekk il-leġiżlaturi jiddeċiedu li jadottaw dawn l-emendi għar-Regolamenti tal-Persunal skont metodu li jwassal għall-aġġornament annwali tas-salarji, il-pensjonijiet u l-konċessjonijiet kollha b'mod awtomatiku. Dan l-aġġornament ser ikun ibbażat fuq id-deċiżjonijiet politiċi li jittieħdu minn kull wieħed mill-Istati Membri għall-aġġustament tas-salarji tal-ħaddiema taċ-ċivil fil-livell nazzjonali. (5) Huwa importanti li tiġi żgurata l-kwalità tad-dejta statistika li tintuża għall-aġġornament tar-remunerazzjoni u l-pensjonijiet. Skont il-prinċipju tal-imparzjalità, l-uffiċċji nazzjonali tal-istatistika għandhom jiġbru d-dejta fil-livell nazzjonali u jibagħtuha lill-Eurostat. (6) Il-vantaġġi potenzjali tal-applikazzjoni tal-metodu għall-uffiċjali u l-aġenti l-oħra tal-Unjoni Ewropea għandhom ikunu bbilanċjati permezz tal-kontinwazzjoni tas-sistema ta' imposta speċjali, li għandha tissemma mill-ġdid 'imposta ta’ solidarjetà'. Filwaqt li r-rata tal-imposta speċjali fis-seħħ matul il-perjodu bejn l-2004 u l-2012 żdiedet gradwalment maż-żmien u l-medja tagħha kienet ta' 4.23 %, fiċ-ċirkostanzi ta' bħalissa jidher li huwa xieraq li l-imposta ta' solidarjetà tiżdied u tilħaq ir-rata uniformi ta' 6 %, sabiex jiġi kkunsidrat il-kuntest ekonomiku diffiċli u l-implikazzjonijiet tiegħu għall-finanzi pubbliċi mal-Unjoni Ewropea kollha. Din l-imposta ta' solidarjetà għandha tapplika għall-uffiċjali u l-aġenti l-oħra kollha tal-Unjoni Ewropea għall-istess perjodu ta' applikazzjoni tal-'metodu'. (7) It-tibdiliet demografiċi u l-istruttura dejjem tinbidel tal-età tal-popolazzjoni kkonċernata jirrekjedu żieda fl-età tal-pensjoni. Madanakollu din il-bidla hija suġġetta għal miżuri tranżitorji għall-uffiċjali u l-aġenti l-oħra tal-Unjoni Ewropea li diġà jinsabu fis-servizz. Dawn il-miżuri tranżitorji huma meħtieġa biex jiġu rrispettati d-drittijiet miksuba mill-uffiċjali li diġà jinsabu fis-servizz u li kkontribwew għall-fond tal-pensjoni kunċettwali għall-uffiċjali tal-Unjoni Ewropea. (8) Billi l-iskema tal-pensjoni tal-Unjoni Ewropea tinsab f'bilanċ attwarju u dan il-bilanċ għandu jinżamm fuq terminu qasir u twil ta' żmien, il-persunal impjegat qabel l-1 ta' Jannar tal-2013 għandu jiġi kkumpensat għall-kontribuzzjoni għall-pensjoni permezz ta' miżuri tranżitorji, bħal rata ta’ akkumulazzjoni ogħla għas-snin ta' servizz wara l-età statutorja tal-irtirar (l-inċentiv ta' Barċellona) u billi jiġi applikat nofs it-tnaqqis għall-irtirar bikri bejn l-età ta' 60 u l-età statutorja tal-irtirar. (9) Il-prattika attwarja li hija aċċettata normalment tirrekjedi li għar-rati tal-imgħax u ż-żieda tas-salarju jintuża perjodu ta' osservazzjonijiet tal-imgħoddi ta' bejn 20 u 40 sena bil-għan li jiġi żgurat il-bilanċ tal-iskemi tal-pensjoni. Għaldaqstant il-medji varjabbli għar-rati tal-imgħax u ż-żieda tas-salarju għandhom jiġu estiżi sa 30 sena b'perjodu tranżitorju ta' 8 snin. (10) Il-Kunsill talab lill-Kummissjoni tagħmel studju u tressaq proposti adegwati dwar l-Artikolu 5(4), l-Anness I.A u l-Artikolu 45(1) tar-Regolamenti tal-Persunal bil-għan li tistabbilixxi rabta ċara bejn ir-responsabbiltajiet u l-grad fil-grupp ta' funzjoni AST u sabiex tiżgura li ssir aktar enfasi fuq il-livell ta' responsabbiltà meta jsir it-tqabbil bejn il-merti fil-kuntest ta' promozzjoni. (11) B'kunsiderazzjoni għal din it-talba, ikun xieraq li l-promozzjoni għal grad ogħla għandha tkun kundizzjonali fuq il-prestazzjoni ta' dmirijiet li l-importanza tagħhom tiġġustifika l-ħatra tal-uffiċjali f'dak il-grad ogħla. (12) L-itinerarju professjonali fil-grupp ta' funzjoni AST għandu jiġi ristrutturat b'tali mod li l-ogħla gradi jinżammu biss għal għadd limitat ta' uffiċjali li jeżerċitaw l-ogħla livell ta' responsabbiltajiet fir-rigward tal-ġestjoni tal-persunal, l-implimentazzjoni jew il-koordinazzjoni baġitarja f'dan il-grupp ta' funzjoni. (13) Sabiex l-istrutturi tal-karrieri f'ċerti oqsma tal-persunal AST jiġu aġġustati aktar skont il-livelli differenti ta' responsabbiltà, u bħala kontribuzzjoni indispensabbli sabiex jitrażżnu l-ispejjeż amministrattivi, għandu jiġi introdott grupp ta' funzjoni ġdid "AST/SC" għall-persunal segretarjali u klerikali. Is-salarji u r-rati ta' promozzjoni jistabbilixxu relazzjoni bejn il-livell ta' responsabbiltà u l-livell ta' remunerazzjoni. B'dan il-mod ser ikun possibbli li s-servizz ċivili Ewropew ikun wieħed stabbli u komprensiv. (14) Is-sigħat ta' xogħol applikati fl-istituzzjonijiet għandhom jiġu allinjati ma' dawk fis-seħħ f'ċerti Stati Membri tal-Unjoni Ewropea u b'mod li jikkumpensa għat-tnaqqis tal-persunal fl-istituzzjonijiet. L-introduzzjoni ta' għadd minimu ta' sigħat ta' xogħol kull ġimgħa ser tiżgura li l-persunal impjegat mill-istituzzjonijiet ikollu l-kapaċità li jwettaq il-piż tax-xogħol li jirriżulta mill-għanijiet ta' politika tal-Unjoni Ewropea filwaqt li, fl-istess ħin, il-kundizzjonijiet tax-xogħol fl-istituzzjonijiet jiġu armonizzati fl-interess tas-solidarjetà fis-servizz ċivili tal-Unjoni Ewropea kollu kemm hu. (15) L-arranġamenti ta' ħin flessibbli ta' xogħol huma essenzjali għal amministrazzjoni pubblika moderna u effiċjenti li tippermetti kundizzjonijiet ta' xogħol orjentati lejn il-familja u li twassal għal bilanċ bejn il-ħaddiema nisa u rġiel fl-istituzzjonijiet. Għaldaqstant huwa meħtieġ li fir-Regolamenti tal-Persunal tiġi introdotta referenza espliċita għal dawn l-arranġamenti. (16) Ir-regoli dwar il-ħin ta' vjaġġar annwali u l-ħlas annwali tal-ispejjeż tal-ivjaġġar bejn il-post tax-xogħol u l-post tal-oriġini għandhom jiġu mmodernizzati, razzjonalizzati u jintrabtu aktar mal-istatus ta' espatrijazzjoni, sabiex l-applikazzjoni tagħhom issir waħda aktar sempliċi u trasparenti. B'mod partikolari, il-ħin ta' vjaġġar annwali għandu jiġi limitat għal massimu ta' tlett ijiem. (17) Bl-istess mod, ir-regoli dwar ir-rimborż tal-kostijiet tal-ġarr għandhom jiġu ssimplifikati, sabiex l-applikazzjoni tagħhom tiġi ffaċilitata kemm għall-amministrazzjoni kif ukoll għall-membri tal-persunal ikkonċernati. Għal dan il-għan, għandhom jiġu introdotti livelli massimi li jikkunsidraw is-sitwazzjoni tal-familja tal-uffiċjal jew l-aġent u l-kost medju tal-ġarr u tal-assgurazzjoni assoċjata miegħu. (18) Xi membri tal-persunal ta' sikwit ikollhom missjonijiet fil-postijiet tax-xogħol prinċipali l-oħrajn tal-istituzzjoni tagħhom. Bħalissa dawn is-sitwazzjonijiet mhumiex ikkunsidrati kif xieraq fir-regoli dwar il-missjonijiet. Għaldaqstant dawn ir-regoli għandhom jiġu adattati, sabiex f'każi bħal dawn ir-rimborż tal-kosti tal-akkomodazzjoni jkun jista' jsir abbażi ta' ammont b'rata fissa. (19) Ikun xieraq li jiġi previst qafas aktar flessibbli għall-impjegar ta' persunal kuntrattwali. Għaldaqstant l-istituzzjonijiet tal-Unjoni Ewropea għandhom ikunu jistgħu jingaġġaw persunal kuntrattwali għal perjodu massimu ta' sitt snin sabiex iwettaq kompiti taħt is-superviżjoni ta' uffiċjali jew persunal temporanju. Barra minn hekk, filwaqt li l-parti l-kbira tal-uffiċjali ser jibqgħu jiġu rreklutati abbażi ta' kompetizzjonijiet miftuħa, l-istituzzjonijiet għandhom jingħataw is-setgħa li jorganizzaw kompetizzjonijiet interni li jkunu miftuħa għall-persunal kuntrattwali wkoll. (20) Għandhom jiġu provduti arranġamenti tranżitorji li jippermettu li r-regoli u l-miżuri l-ġodda jiġu applikati gradwalment, fir-rispett tad-drittijiet miksuba u tal-istennijiet leġittimi tal-persunal impjegat qabel id-dħul fis-seħħ ta' dawn l-emendi fir-Regolamenti tal-Persunal. (21) Fl-interess tas-simplifikazzjoni u ta' politika tal-persunal konsistenti, ir-regoli adottati mill-Kummissjoni għall-implimentazzjoni tar-Regolamenti tal-Persunal għandhom japplikaw ukoll għall-aġenziji. Madanakollu, sabiex tkun tista' tiġi żgurata l-kunsiderazzjoni tas-sitwazzjoni speċifika tal-aġenziji, jekk ikun hemm il-ħtieġa, l-aġenziji għandhom ikunu intitolati li jitolbu l-awtorizzazzjoni tal-Kummissjoni biex jadottaw regoli ta' implimentazzjoni li jidderogaw minn dawk adottati mill-Kummissjoni, jew li ma japplikaw l-ebda regola tal-Kummissjoni. (22) Għandu jinħoloq reġistru bir-regoli kollha li jiġu adottati li jdaħħlu fis-seħħ ir-Regolamenti tal-Persunal. Dan ir-reġistru għandu jiġi amministrat fil-Qorti tal-Ġustizzja tal-Unjoni Ewropea. Dan ir-reġistru, li jista' jiġi kkonsultat mill-istituzzjonijiet u l-aġenziji kollha, ser iwassal għal trasparenza u ser jippromwovi applikazzjoni integrata tar-Regolamenti tal-Persunal. (23) Sabiex ir-regoli dwar l-adozzjoni tad-dispożizzjonijiet ta' implimentazzjoni jiġu armonizzati u ċċarati, u b'kunsiderazzjoni għan-natura interna u amministrattiva tagħhom, ikun xieraq li l-awtorità tal-ħatra tingħata s-setgħat relevanti ta' teħid ta' deċiżjonijiet u anke l-awtorità li tikkonkludi kuntratti. (24) B'kunsiderazzjoni tal-għadd kbir ta' persunal temporanju mal-aġenziji u tal-ħtieġa li tiġi definita politika tal-persunal konsistenti, huwa meħtieġ li tinħoloq kategorija ġdida ta' persunal temporanju u li jiġu stabbiliti regoli speċifiċi għan din il-kategorija. (25) Sabiex jinkisbu l-għanijiet stipulati fir-Regolamenti tal-Persunal, is-setgħa li jiġu adottati atti f'konformità mal-Artikolu 290 tat-Trattat dwar il-Funzjonament tal-Unjoni Ewropea għandha tiġi ddelegata lill-Kummissjoni, speċjalment fir-rigward ta' ċerti aspetti tal-kundizzjonijiet tax-xogħol. (26) Fit-tħejjija u t-tfassil ta' atti ddelegati, il-Kummissjoni għandha tiżgura t-trażmissjoni simultanja, f’waqtha u xierqa ta’ dokumenti relevanti lill-Parlament Ewropew u lill-Kunsill, ADOTTAW DAN IR-REGOLAMENT: Artikolu 1 Ir-Regolamenti tal-Persunal tal-Uffiċjali tal-Unjoni Ewropea għandhom jiġu emendati kif ġej: 1. Fl-Artikolu 1d(3), il-kelma 'istituzzjonijiet' għandha tinbidel b'‘awtoritajiet tal-ħatra tal-istituzzjonijiet'; 2. L-Artikolu 5 għandu jiġi emendat kif ġej: (a) Il-paragrafi 1 u 2 għandhom jinbidlu b'dan li ġej: '1. Il-pożizzjonijiet koperti minn dawn ir-Regolamenti tal-Persunal għandhom ikunu kklassifikati, skont in-natura u l-importanza tad-dmirijiet li jirrelataw magħhom, fi grupp ta' funzjoni tal-amministraturi (minn issa 'l quddiem ‘AD’), grupp ta' funzjoni tal-assistenti (minn issa 'l quddiem ‘AST’) u grupp ta' funzjoni tas-segretarji u l-iskrivani (minn issa 'l quddiem 'AST/SC'). 2. Il-grupp ta' funzjoni AD għandu jkun fih tnax-il grad, li jikkorrispondu mad-dmirijiet maniġerjali, kunċettwali u analatiċi kif ukoll lingwistiċi u xjentifiċi. Il-grupp ta' funzjoni AST għandu jkun fih ħdax-il grad, li jikkorrispondu mad-dmirijiet esekuttivi u tekniċi. Il-grupp ta' funzjoni AST għandu jkun fih ħdax-il grad, li jikkorrispondu mad-dmirijiet klerikali u segretarjali.';. (b) Fil-punt (a) tal-paragrafu 3 l-kliem 'u l-grupp ta' funzjoni AST/SC' għandu jiddaħħal wara l-kliem 'fil-grupp ta' funzjoni AST'; (c) Il-paragrafu 4 għandu jinbidel b'dan li ġej: '4. “L-Anness I, Taqsima A fih tabella bit-tip ta' pożizzjonijiet. B'referenza għal din it-tabella, l-awtorità tal-ħatra ta' kull istituzzjonijiet tista' tiddefinixxi f'aktar dettall id-dmirijiet u s-setgħat li huma marbuta ma' kull tip ta' pożizzjoni wara konsultazzjoni mal-Kumitat dwar ir-Regolamenti tal-Persunal.'; 3. L-Artikolu 6 għandu jinbidel b'dan li ġej: 'Artikolu 6 1. It-tabella tal-persunal li hija mehmuża mat-taqsima tal-baġit relatata ma' kull istituzzjoni għandha tindika l-għadd ta' pożizzjoniijiet f'kull grad u grupp ta' funzjoni. It-tabella tal-persunal ta' kull istituzzjoni għandha tirrefletti l-obbligi stabbiliti fil-qafas finanzjarju multiannwali u l-ftehim interistituzzjonali dwar l-implimentazzjoni tagħha. 2. Bla ħsara għall-prinċipju ta' promozzjoni bbażata fuq il-mertu kif inhuwa stabbilit fl-Artikolu 45, dan il-pjan għandu jiżgura li fir-rigward ta' kull istituzzjoni, l-għadd ta' postijiet battala f'kull grad tal-pjan tal-persunal fl-1 ta' Jannar ta' kull sena jkun jikkorrispondi għall-għadd ta' uffiċjali fil-grad aktar baxx li jkunu impjegati attivament fl-1 ta' Jannar tas-sena ta' qabel, multiplikat bir-rati stabbiliti fl-Anness I, Taqsima B, għal dak il-grad. Dawn ir-rati għandhom ikunu applikati fuq bażi medja fuq ħames snin mill-1 ta' Jannar tal-2013. 3. Ir-rati stabbiliti fl-Anness I, Taqsima B, għandhom jiġu riveduti fi tmiem il-perjodu ta' ħames snin b'bidu fl-1 ta' Jannar tal-2013 abbażi ta' rapport, imressaq mill-Kummissjoni lill-Parlament Ewropew u lill-Kunsill, u proposta mill-Kummissjoni. Il-Parlament Ewropew u l-Kunsill għandhom jiddeċiedu skont l-Artikolu 336 tat-Trattat dwar il-Funzjonament tal-Unjoni Ewropea. 4. Wara l-istess perjodu ta' ħames snin, il-Kummissjoni għandha tirrapporta lill-Parlament Ewropew u lill-Kunsill dwar l-implimentazzjoni tad-dispożizzjonijiet tal-grupp ta' funzjoni AST/SC u dwar id-dispożizzjonijiet tranżitorji stipulati fl-Artikolu 30 tal-Anness XIII, b'kunsiderazzjoni tal-evoluzzjoni tal-ħtieġa ta' persunal li jwettaq kompiti segretarjali u klerikali fl-istituzzjonijiet kollha u l-evoluzzjoni ta' pożizzjonijiet permanenti u temporanji fil-grupp ta' funzjoni AST u l-għadd ta' aġenti kuntrattwali fil-grupp ta' funzjoni II.'; 4. L-Artikolu 9 għandu jiġi emendat kif ġej: (a) Il-paragrafu 1 għandu jinbidel b'dan li ġej: '1. Bla ħsara għall-paragrafu 1a, fi ħdan kull istituzzjoni ser jiġu stabbiliti: – Kumitat tal-Persunal, li jista' jiġi organizzat f'taqsimiet għall-postijiet tax-xogħol differenti; – Kumitat Konġunt wieħed jew aktar, kif xieraq għall-għadd ta' uffiċjali fil-postijiet tax-xogħol; – Bord tad-Dixxiplina wieħed jew aktar, kif xieraq għall-għadd ta' uffiċjali fil-postijiet tax-xogħol; – Kumitat Konsultattiv Konġunt wieħed jew aktar dwar inkompetenza professjonali, kif xieraq għall-għadd ta' uffiċjali fil-postijiet tax-xogħol; – Kumitat tar-Rapporti, jekk ikun meħtieġ; – Kumitat tal-Invalidità, li ser iwettqu l-funzjonijiet assenjati lilhom minn dawn ir-Regolamenti tal-Persunal.'; (b) Il-paragrafu 1a għandu jinbidel b’dan li ġej: 'Għall-applikazzjoni ta' ċerti dispożizzjonijiet ta' dawn ir-Regolamenti tal-Persunal, jista' jinħoloq Kumitat Konġunt komuni għal żewġ istituzzjonijiet jew aktar. Il-Kumitati l-oħrajn li huma msemmija fil-paragrafu 1 u l-Bord tad-Dixxiplina jistgħu jinħolqu bħala korpi komuni għal żewġ aġenziji jew aktar.'; (c) Fil-paragrafu 2, is-subparagrafu li ġej għandu jiddaħħal wara l-ewwel subparagrafu: 'L-aġenziji jistgħu jidderogaw mid-dispożizjonijiet tal-Artikolu 1 tal-Anness II dwar is-sħubija fil-Kumitat tal-Persunal sabiex iqisu l-għamla tal-persunal tagħhom. L-aġenziji jistgħu jiddeċiedu li ma jaħtrux membri sostituti fil-Kumitat jew Kumitati Konġuniti kif inhuwa previst fl-Artikolu 2 tal-Anness II.'; 5. Fit-tieni sentenza tal-ewwel subparagrafu tal-Artikolu 10, il-kelma 'istituzzjonijiet' għandha tinbidel b''awtoritajiet tal-ħatra tal-istituzzjonijiet'; 6. fl-Artikolu 18(1), it-test għandu jinbidel b'dan li ġej: '1. Id-drittijiet kollha f'kull kitba jew xogħol ieħor magħmul minn kull uffiċjal fil-qadi ta' dmirijietu għandhom ikunu l-proprjetà tal-Unjoni Ewropea jew, meta tali kitbiet jew xogħol ikunu jirrelataw mal-Komunità Ewropea tal-Enerġija Atomika, proprjetà tal-Komunità. L-Unjoni, jew fejn huwa applikabbli, il-Komunità Ewropea tal-Enerġija Atomika għandu jkollha d-dritt li takkwista d-drittijiet tal-awtur ta' tali xogħlijiet b'mod obbligatorju.'; 7. Fl-Artikolu 26a, il-kelma 'istituzzjonijiet' għandha tinbidel b''awtoritajiet tal-ħatra tal-istituzzjonijiet'; 8. L-Artikolu 27 għandu jinbidel b’dan li ġej: 'Artikolu 27 Ir-reklutaġġ għandu jsir b'mod li jiżgura li l-istituzzjonijiet ikollhom għad-dispożizzjoni tagħhom is-servizzi ta' uffiċjali bl-aħjar standards ta' ħiliet, effiċjenza u integrità, irreklutati fuq l-aktar bażi ġeografika wiesgħa minn fost iċ-ċittadini tal-Istati Membri tal-Unjoni Ewropea. Ma għandhomx jiġu merfugħin pożizzjonijiet għal persuni ta' nazzjonalità ta' kwalunkwe Stat Membru speċifiku. Il-prinċipju tal-ugwaljanza taċ-ċittadini tal-Unjoni għandu jippermetti li kull istituzzjoni tadotta miżuri korrettivi wara li jkun osservat li jkun jeżisti żbilanċ dejjiemi u sinfikanti bejn in-nazzjonalitajiet fost l-uffiċjali li ma jkunx ġustifikat minn kriterji oġġettivi. Dawn il-miżuri korrettivi qatt ma għandhom jirriżultaw fi kriterji ta' reklutaġġ għajr dawk imsejsa fuq il-mertu. Qabel ma jiġu adottati dawn il-miżuri korrettivi, l-awtoritajiet tal-ħatra tal-istituzzjoni kkonċernata għandhom jadottaw dispożizzjonijiet ġenerali għad-dħul fis-seħħ ta' dan il-paragrafu skont l-Artikolu 110. Wara perjodu ta' ħames snin li jibda mill-1 ta' Jannar tal-2013, il-Kummissjoni għandha tirrapporta lill-Parlament Ewropew u lill-Kunsill dwar l-implimentazzjoni tal-paragrafu preċedenti.'; 9. Fl-Artikolu 29, is-subparagrafu li ġej għandu jiżdied mal-paragrafu 1: 'Filwaqt li jinżamm il-prinċipju li l-maġġoranza l-kbira tal-uffiċjali għandhom jiġu rreklutati abbażi ta' kompetizzjonijiet miftuħa, l-awtorità tal-ħatra tista' tiddeċiedi li, b'deroga mill-punt (b), torganizza kompetizzjoni interna għall-istituzzjoni li tkun miftuħa wkoll għall-persunal kuntrattwali kif definit fl-Artikoli 3a u 3b tal-Kundizzjonijiet tal-Impjieg ta' Aġenti Oħra tal-Unjoni Ewropea.'; 10. L-ewwel sentenza tal-Artikolu 31(2) għandha tinbidel b'dan li ġej: 'Bla ħsara għall-Artikolu 29(2), l-uffiċjali għandhom ikunu rreklutati biss fil-gradi SC 1, AST 1 sa AST 4 jew AD 5 sa AD 8.' 11. Fit-tielet paragrafu tal-Artikolu 32, il-kelma 'istituzzjoni' għandha tinbidel b''awtorità tal-ħatra ta' kull istituzzjoni'; 12. Fit-tieni inċiż tal-punt (b) tal-Artikolu 37, il-kelma 'istituzzjonijiet' għandha tinbidel b''awtoritajiet tal-ħatra tal-istituzzjonijiet'; 13. L-Artikolu 42a għandu jiġi emendat kif ġej: (a) Fit-tieni sentenza tal-ewwel paragrafu, il-kelma 'istituzzjonijiet' għandha tinbidel b''awtorità tal-ħatra ta' kull istituzzjoni'; (b) Fl-aħħar sentenza tat-tielet paragrafu, il-kelma 'adattat' għandha tinbidel b''aġġornat'; 14. L-Artikolu 43 għandu jiġi emendat kif ġej: (c) Fl-ewwel sentenza tal-ewwel paragrafu, il-kelmiet 'kull istituzzjoni' għandhom jinbidlu b''awtorità tal-ħatra ta' kull istituzzjoni'; (d) Fit-tieni sentenza tal-ewwel paragrafu, il-kelmiet 'Kull istituzzjoni' għandhom jinbidlu b''L-awtorità tal-ħatra ta' kull istituzzjoni'; 15. L-Artikolu 45 għandu jiġi emendat kif ġej: (a) Fil-paragrafu 1, is-sentenza li ġejja għandha tiddaħħal wara t-tieni sentenza: 'Sakemm ma tkunx tapplika l-proċedura stipulata fl-Artikoli 4 u 29(1), l-uffiċjali jistgħu jiġu promossi biss jekk ikunu jokkupaw pożizzjoni li tikkorrispondi ma' waħda mit-tipi ta' pożizzjonijiet li huma stabbiliti fl-Anness I, Taqsima A, għall-grad ogħla li jkun imiss.'; (b) Fl-ewwel sentenza tal-paragrafu 2, il-kliem 'l-Artikolu 55 tat-Trattat dwar l-Unjoni Ewropea' għandu jinbidel b''l-Artikolu 55(1) tat-Trattat dwar l-Unjoni Ewropea'; (c) Fit-tieni sentenza tal-paragrafu 2, il-kelma 'istituzzjonijiet' għandha tinbidel b''awtoritajiet tal-ħatra tal-istituzzjonijiet'; 16. Fil-paragrafu 5 tal-Artikolu 45a, il-kelma 'istituzzjonijiet' għandha tinbidel b''awtorità tal-ħatra ta' kull istituzzjoni'; 17. Fit-tielet paragrafu tal-Artikolu 48, il-kelmiet 'grupp ta' funzjoni AST' għandhom jinbidlu bi'gruppi ta' funzjoni AST u AST/SC'; 18. Fl-aħħar paragrafu tal-Artikolu 50, il-kelmiet 'ħamsa u ħamsin' għandhom jinbidlu bi 'tmienja u ħamsin'; 19. L-Artikolu 51 għandu jiġi emendat kif ġej: (a) Fl-ewwel sentenza tal-paragrafu 1, il-kelmiet 'Kull istituzzjoni' għandhom jinbidlu b''L-awtorità tal-ħatra ta' kull istituzzjoni'; (b) Fl-ewwel u l-aħħar sentenzi tal-ewwel subparagrafu tal-paragrafu 6, il-kelmiet 'grad 1' għandhom jinbidlu bil-kelmiet 'grad AST 1'; 20. L-Artikolu 52(b) għandu jinbidel b'dan li ġej: '(b) fuq it-talba tiegħu stess fl-aħħar jum tax-xahar li għalih intefgħet it-talba fejn l-età tiegħu hija bejn it-58 u l-65 sena u jissodisfa r-rekwiżiti għal ħlas immedjat tal-pensjoni skont l-Artikolu 9 tal-Anness VIII. It-tieni sentenza tat-tieni paragrafu tal-Artikolu 48 għandha tapplika bl-istess mod. Madanakollu, uffiċjal jista', fuq it-talba tiegħu stess u fil-każ li l-awtorità tal-ħatra tikkunsidraha ġġustifikata fl-interessi tas-servizz, ikompli jaħdem sa l-età ta' 67, f'liema każ huwa għandu jirtira awtomatikament fl-aħħar jum tax-xahar li fih jagħlaq dak iż-żmien.'; 21. L-Artikolu 55 għandu jiġi emendat kif ġej: (a) Il-paragrafi għandhom ikunu nnumerati; (b) L-ewwel sentenza tal-paragrafu 2 għandha tinbidel b'dan li ġej: 'Il-ġimgħa tax-xogħol normali għandha tkun ta' bejn 40 u 42 siegħa, is-sigħat tal-jum tax-xogħol għandhom jiġu stabbiliti mill-awtorità tal-ħatra'; (c) Fit-tieni sentenza tat-tielet paragrafu, il-kelma 'istituzzjoni' għandha tinbidel b''awtorità tal-ħatra ta' kull istituzzjoni'; (d) Għandu jiżdied il-paragrafu li ġej: '4. L-awtorità tal-ħatra ta' kull istituzzjoni tista' tintroduċi arranġamenti ta' ħin flessibbli ta' xogħol. L-uffiċjali li fil-konfront tagħhom japplikaw id-dispożizzjonijiet tat-tieni paragrafu tal-Artikolu 44 għandhom jamministraw il-ħin tax-xogħol tagħhom mingħajr ma jirrikorru għal arranġamenti bħal dawn.'; 22. L-Artikolu 55a għandu jiġi emendat kif ġej: (a) Il-punt (e) tal-ewwel subparagrafu tal-paragrafu 2 għandu jinbidel b’dan li ġej: '(e) matul l-aħħar tliet snin qabel ma jilħaq l-età tal-irtirar, iżda mhux qabel l-età ta' 58'; (b) Fit-tieni subparagrafu tal-paragrafu 2, il-kliem ', jew mill-età ta' 55' għandu jinbidel b'', jew matul l-aħħar tliet snin qabel ma jilħaq l-età tal-irtirar, iżda mhux qabel l-età ta' 58'; 23. It-tielet paragrafu tal-Artikolu 56 għandu jinbidel b'dan li ġej: 'Kif stabbilit fl-Anness VI, is-sahra maħduma mill-uffiċjali fil-gradi tal-Kategoriji SC 1 sa SC 6 jew il-gradi AST 1 sa AST 4 għandha tintitolahom jew għal liv kumpensatorju jew għal rimunerazzjoni fejn il-ħtiġijiet tas-servizz ma jippermettux liv kumpensatorju matul ix-xahar ta' wara dak li fih tkun inħadmet is-sahra.'; 24. It-tieni paragrafu tal-Artikolu 56a u t-tieni paragrafu tal-Artikolu 56b għandhom jinbidlu b'dan li ġej: 'Wara li jiġi kkonsultat il-Kumitat dwar ir-Regolamenti tal-Persunal, il-Kummissjoni għandha tiddetermina, permezz ta' atti ddelegati skont l-Artikoli 110a u 110b, il-kategoriji ta' uffiċjali intitolati għal tali konċessjonijiet, il-kundizzjonijiet għall-għoti tal-konċessjonijiet u r-rati tagħhom.'; 25. It-tieni paragrafu tal-Artikolu 56c għandu jinbidel b'dan li ġej: 'Wara li jiġi kkonsultat il-Kumitat dwar ir-Regolamenti tal-Persunal, il-Kummissjoni għandha tiddetermina, permezz ta' atti ddelegati skont l-Artikoli 110a u 110b, il-kategoriji ta' uffiċjali intitolati għall-konċessjonijiet speċjali, il-kundizzjonijiet għall-għoti ta' dawn il-konċessjonijiet u r-rati tagħhom.'; 26. Fl-ewwel paragrafu tal-Artikolu 57, il-kelma 'istituzzjonijiet' għandha tinbidel b''awtoritajiet tal-ħatra tal-istituzzjonijiet'; 27. Fl-Artikolu 61, il-kelma 'istituzzjonijiet' għandha tinbidel b''awtoritajiet tal-ħatra tal-istituzzjonijiet'; 28. L-Artikolu 63 għandu jiġi emendat kif ġej: (a) It-tieni paragrafu għandu jinbidel b'dan li ġej: 'Ir-remunerazzjoni mħallsa b'munita li mhijiex l-euro għandha tiġi kkalkulata abbażi tar-rati tal-kambju li jintużaw fl-implimentazzjoni tal-baġit ġenerali tal-Unjoni Ewropea fl-1 ta' Lulju ta' dik is-sena.'; (b) It-tielet paragrafu għandu jinbidel b'dan li ġej: 'Kull sena r-rati tal-kambju għandhom jiġu aġġornati retroattivament meta jsir l-aġġornament annwali tar-remunerazzjoni previst fl-Artikolu 65.'; (c) Ir-raba' paragrafu għandu jitħassar; 29. L-Artikolu 64 għandu jinbidel b’dan li ġej: 'Ir-remunerazzjoni ta' uffiċjal espressa f'euro għandha, wara li jsir it-tnaqqis obbligatorju stabbilit f'dawn ir-Regolamenti tal-Persunal jew fi kwalunkwe regolamenti ta' implimentazzjoni, titkejjel b'rata ogħla, anqas jew ugwali għal 100%, skont il-kondizzjonijiet tal-għajxien fil-postijiet varji tax-xogħol. Il-koeffiċjenti ta' korrezzjoni għandhom jiġu aġġornati kull sena f'konformità mal-Anness XI. Il-valuri aġġornati għandhom jiġu ppubblikati mill-awtorità tal-ħatra ta' kull istituzzjoni ġimagħtejn wara l-aġġornament għall-informazzjoni tal-persunal tal-istituzzjoni.'; 30. L-Artikolu 65 għandu jinbidel kif ġej: '1. Ir-remunerazzjoni tal-uffiċjali u l-aġenti l-oħra tal-Unjoni Ewropea għandha tiġi aġġornata kull sena f'konformità mal-Anness XI. Dan l-aġġornament għandu jseħħ qabel tmiem kull sena fid-dawl ta' rapport konġunt mill-Kummissjoni bbażat fuq dejta statistika mħejjija mill-Uffiċċju tal-Istatistika tal-Unjoni Ewropea bi qbil mal-uffiċċji nazzjonali tal-Istatistika tal-Istati Membri; id-dejta statistika għandha tirrefletti s-sitwazzjoni mill-1 ta' Lulju f'kull wieħed mill-Istati Membri. L-ammonti fit-tieni u t-tielet paragrafi tal-Artikolu 42a, l-Artikoli 66 u 69, l-Artikoli 1(1), 2(1), 3(1) u (2), 4(1), 7(2), 8(2), 10(1) tal-Anness VII u l-Artikolu 8(2) tal-Anness XIII, l-ammonti tal-Artikolu 4a preċedenti tal-Anness VII għandhom jiġu aġġornati skont l-Artikolu 18(1) tal-Anness XIII, l-ammonti fl-Artikolu 24(3), it-tieni subparagrafu tal-Artikolu 28a(3), l-Artikoli 28a(7), 93, 94, it-tieni subparagrafu tal-Artikolu 96(3), l-Artikoli 96(7), 133, 134 u 136 tal-Kundizzjonijiet tal-Impjieg ta' Aġenti Oħra, l-ammonti fl-ewwel subparagrafu tal-Artikolu 1(1) tar-Regolament tal-Kunsill (KEFA, KEE, Euratom) Nru 300/76, il-koeffiċjent tal-ammonti fl-Artikolu 4 tar-Regolament tal-Kunsill (KEFA, KEE, Euratom) Nru 260/68 għandhom jiġu aġġornati kull sena f'konformità mal-Anness XI. L-ammonti aġġornati għandhom jiġu ppubblikati mill-awtorità tal-ħatra ta' kull istituzzjoni ġimagħtejn wara l-aġġornament għall-informazzjoni tal-persunal tal-istituzzjoni. 2. Fil-każ ta' tibdil sostanzjali fil-kost tal-għajxien, l-ammonti msemmija fil-paragrafu 1 u l-kejl imsemmi fl-Artikolu 64 għandhom jiġu aġġornati f'konformità mal-Anness XI. L-ammonti u l-kejl aġġornati għandhom jiġu ppubblikati mill-awtorità tal-ħatra ta' kull istituzzjoni ġimagħtejn wara l-aġġornament għall-informazzjoni tal-persunal tal-istituzzjoni.'; 31. L-Artikolu 66 għandu jiġi emendat kif ġej: (a) Is-sentenza introduttorja għandha tinbidel b'dan li ġej: 'Is-salarji bażiċi ta' kull xahar għal kull grad u skala fil-gruppi ta' funzjoni AD u AST kif previst fit-tabella li ġejja:' (b) Dan li ġej għandu jinżied: 'Is-salarji bażiċi ta' kull xahar għal kull grad u skala fil-gruppi ta' funzjoni AST/SC kif previst fit-tabella li ġejja:' || Skala Grad || 1 || 2 || 3 || 4 || 5 SC 6 || 3.844,31 || 4.005,85 || 4174,78 || 4290,31 || 4349,59 SC 5 || 3.397,73 || 3.540,50 || 3.689,28 || 3.791,92 || 3.844,31 SC 4 || 3.003,02 || 3.129,21 || 3.260,71 || 3.351,42 || 3.397,73 SC 3 || 2.654,17 || 2.765,70 || 2.881,92 || 2.962,10 || 3.003,02 SC 2 || 2.345,84 || 2.444,41 || 2.547,14 || 2.617,99 || 2.654,17 SC 1 || 2.160,45 || 2.251,24 || 2.313,87 || 2.345,84 || '; 32. L-Artikolu 66a għandu jiġi mmodifikat kif ġej: (a) Il-paragrafi 1 u 2 għandhom jinbidlu b'dan li ġej: '1. B'mod ta' deroga mill-Artikolu 3(1) tar-Regolament tal-Kunsill (KEE, Euratom, KEFA) Nru 260/68 [1] u biex tiġi kkunsidrata l-applikazzjoni tal-metodu għall-aġġornament tar-remunerazzjoni u l-pensjonijiet tal-uffiċjali, mill-1 ta' Jannar tal-2013 sal-31 ta' Diċembru tal-2022 għandha tiġi applikata miżura temporanja dwar ir-remunerazzjoni mħallsa mill-Unjoni lill-persunal fuq impjieg attiv, li għandha tkun magħrufa bħala "l-imposta ta' solidarjetà'. 2. Ir-rata tal-imposta ta' solidarjetà, li għandha tiġi applikata għall-bażi definita fil-paragrafu 3, għandha tkun ta' 6 %'; (b) Il-paragrafu 3 għandu jiġi emendat kif ġej: (i) Fis-sentenza introduttorja u fis-subpunt (i) tal-punt (a) u l-punt (b), il-kelmiet 'imposta speċjali' għandhom jinbidlu bil-kelmiet 'imposta ta' solidarjetà'; (ii) Fil-punt (a)(ii), il-kelmiet 'grad 1, skala 1' għandhom jinbidlu bil-kelmiet 'grad AST 1, skala 1'; (c) Fil-paragrafu 4, il-kelmiet 'imposta speċjali' għandhom jinbidlu bil-kelmiet 'imposta ta' solidarjetà'; 33. L-Artikolu 72 għandu jiġi emendat kif ġej: (a) Fl-ewwel sentenza tal-ewwl subparagrafu tal-paragrafu 1, u fit-tielet subparagrafu tal-paragrafu 1, il-kelma 'istituzzjonijiet' għandha tinbidel b''awtoritajiet tal-ħatra ta' kull istituzzjoni'; (b) Fil-paragrafi 2 u 2a, in-numru '63' għandu jinbidel b''65'; (c) Fil-paragrafu 2b, il-kliem 'grad 1' għandu jinbidel bil-kliem 'grad AST 1'; 34. Fl-Artikolu 73(1), il-kelma 'Istituzzjonijiet' għandha tinbidel b''awtoritajiet tal-ħatra tal-istituzzjonijiet'; 35. Fit-tieni sentenza tal-Artikolu 76a, il-kelma 'istituzzjonijiet' għandha tinbidel b''awtoritajiet tal-ħatra tal-istituzzjonijiet'; 36. Fl-ewwel u l-ħames paragrafi tal-Artikolu 77, fis-sitt paragrafu tal-Artikolu 80 u fl-Artikolu 81a(1)(d), in-numru '63' għandu jinbidel b''65'; 37. Il-paragrafu 2 tal-Artikolu 82 għandu jinbidel b’dan li ġej: '2. Fejn ir-remunerazzjoni tiġi aġġornata f'konformità mal-Artikolu 65(1), l-istess aġġornament għandu japplika għall-pensjonijiet.'; 38. It-tieni subparagrafu tal-Artikolu 83(1) għandu jitħassar; 39. L-Artikolu 83a għandu jiġi emendat kif ġej: (a) Il-paragrafu 2 għandu jinbidel b'dan li ġej: 'L-aġenziji li ma jirċevux sussidju mill-baġit ġenerali tal-Unjoni Ewropea, għandhom iħallsu l-ammont sħiħ tal-kontribuzzjonijiet meħtieġa f'dak il-baġit għall-finanzjament ta' dik l-iskema. L-aġenziji li huma parzjalment iffinanzjati minn dak il-baġit għandhom iħallsu l-parti tal-kontribuzzjonijiet tal-impjegaturi li tikkorrispondi għall-proporzjon bejn id-dħul tal-aġenzija mingħajr is-sussidju mill-baġit ġenerali tal-Unjoni Ewropea u d-dħul totali tagħha.'; (b) Fil-paragrafu 3, il-kelma "il-Kunsill" għandha tinbidel b’'il-Kummissjoni'; (c) Il-paragrafu 4 għandu jinbidel b'dan li ġej: '4. Kull sena l-Kummissjoni għandha tippreżenta verżjoni aġġornata tal-valutazzjoni attwarja, f'konformità mal-Artikolu 1(2) tal-Anness XII. Fejn jintwera li hemm qabża ta' mill-anqas 0,25 ta' punt bejn ir-rata tal-kontribuzzjoni applikata bħalissa u r-rata meħtieġa biex jinżamm il-bilanċ attwarju, il-Kummissjoni għandha taġġusta r-rata, skont l-arranġamenti stipulati fl-Anness XII.'; (d) Il-paragrafu 5 għandu jinbidel b'dan li ġej: '5. Għall-finijiet tal-paragrafi 3 u 4 ta' dan l-Artikolu, il-Kummissjoni għandha taġixxi permezz ta' atti ddelegati skont l-Artikoli 110a u 110b, wara konsultazzjoni mal-Kumitat dwar ir-Regolamenti tal-Persunal.'; 40. It-Titolu VIII 'Dispożizzjonijiet speċjali applikablli għall-uffiċjali fis-servizzi xjentifiċi jew tekniċi tal-Unjoni' għandu jitħassar; 41. L-Artikolu 110 għandu jinbidel b’dan li ġej: 'Artikolu 110 1. Id-dispożizzjonijiet ġenerali li jimplimentaw dawn ir-Regolamenti tal-Persunal għandhom jiġu adottati mill-awtorità tal-ħatra ta' kull istituzzjoni wara konsultazzjoni mal-Kumitat tal-Persunal u mal-Kumitat dwar ir-Regolamenti tal-Persunal. 2. Ir-regoli ta' implimentazzjoni adottati mill-Kummissjoni biex jiddaħħlu fis-seħħ dawn ir-Regolamenti tal-Persunal, fosthom id-dispożizzjonijiet ġenerali ta' implimentazzjoni msemmija fil-paragrafu 1, għandhom japplikaw ukoll għall-aġenziji. Għal dan il-għan, il-Kummissjoni għandha tinforma lill-aġenziji bi kwalunkwe regola ta' implimentazzjoni minnufih wara l-adozzjoni. Dawn ir-regoli ta' implimentazzjoni għandhom jidħlu fis-seħħ għall-aġenziji disa' xhur wara li jidħlu fis-seħħ għall-Kummissjoni jew disa' xhur wara d-data meta l-Kummissjoni tinforma lill-aġenziji dwar l-adozzjoni tar-regola ta' implimentazzjni rispettiva tagħhom, liema waħda tkun l-aktar tard. Minkejja dan li għadu kif issemma, aġenzija tista' wkoll tiddeċiedi li tali regoli ta' implimentazzjoni ser jidħlu fis-seħħ f'data qabel. Permezz ta' deroga, qabel ma jiskadi l-perjodu ta' disa' xhur imsemmi hawn fuq u wara konsultazzjoni mal-Kumitat tal-Persunal tagħha, aġenzija tista' tressaq regoli ta' implimentazzjoni differenti minn dawk adottati mill-Kummissjoni sabiex din tal-aħħar tkun tista' tapprovahom. Bl-istess kundizzjonijiet, aġenzija tista' titlob il-ftehim tal-Kummissjoni dwar in-nuqqas ta' applikazzjoni ta' dawn ir-regoli ta' implimentazzjoni. F'dan il-każ, minflok ma taċċetta jew tirrifjuta t-talba, il-Kummissjoni tista' titlob lill-aġenzija tressaq għall-approvazzjoni tagħha regoli ta' implimentazzjoni li jkunu differenti minn dawk adottati mill-Kummissjoni. Il-perjodu ta' disa' xhur imsemmi fis-subparagrafi ta' qabel għandhom jiġu sospiżi mid-data minn meta l-aġenzija titlob il-ftehim tal-Kummissjoni sad-data meta l-Kummissjoni tesprimi l-pożizzjoni tagħha. Wara konsultazzjoni mal-Kumitat tal-Persunal, aġenzija tista' tressaq għall-ftehim tal-Kummissjoni r-regoli ta' implimentazzjoni li jikkonċernaw suġġetti oħrajn u mhux ir-regoli ta' implimentazzjoni adottati mill-Kummissjoni. Għall-finijiet tal-adozzjoni tar-regoli ta' implimentazzjoni, l-aġenziji għandhom jiġu rrapreżentati mill-bord amministrattiv jew minn korp ekwivalenti msemmi fl-att tal-Unjoni Ewropea dwar it-twaqqif tagħhom. 3. Għall-finijiet tal-adozzjoni tar-regoli bil-ftehim bejn l-istituzzjonijiet, l-aġenziji m'għandhomx jitqiesu bħala istituzzjonijiet. Madanakollu, il-Kummissjoni għandha tikkonsulta mal-aġenziji qabel l-adozzjoni ta' dawn ir-regoli. 4. Ir-regoli jdaħħlu fis-seħħ dawn ir-Regolamenti tal-Persunal, inklużi d-dispożizzjonijiet ġenerali ta' implimentazzjoni msemmija fil-paragrafu 1, u r-regoli adotatti permezz tal-ftehim bejn l-awtoritajiet tal-ħatra tal-istituzzjonijiet għandhom jitressqu għall-informazzjoni tal-persunal. 5. Id-dipartimenti amministattivi tal-istituzzjonijiet u l-aġenziji għandhom jikkonsultaw ma' xulxin regolarment dwar l-applikazzjoni ta' dawn ir-Regolamenti tal-Persunal. F'dawn il-konsultazzjonijiet l-aġenziji għandhom ikunu rrappreżentati b'mod konġunt, skont ir-regoli li għandhom ikunu stabbiliti bejniethom. 6. Il-Qorti tal-Ġustizzja tal-Unjoni Ewropea għandha tamministra reġistru tar-regoli adottati mill-awtorità tal-ħatra ta' kull istituzzjoni għad-dħul fis-seħħ ta' dawn ir-Regolamenti tal-Persunal, u dawk ir-regoli adottati mill-aġenziji safejn jidderogaw mir-regoli adottati mill-Kummissjoni, f'konformità mal-proċedura prevista fil-paragrafu 2. L-istituzzjonijiet u l-aġenziji għandu jkollhom aċċess dirett għal dan ir-reġistru u d-dritt sħiħ li jemendaw ir-regoli tagħhom stess. Kull tliet snin, il-Kummissjoni għandha tippreżenta rapport lill-Parlament Ewropew u lill-Kunsill dwar ir-regoli adottati minn kull istituzzjoni għad-dħul fis-seħħ ta' dawn ir-Regolamenti tal-Persunal.'; 42. L-Artikoli li ġejjin għandhom jiddaħħlu wara l-Artikolu 110: 'Artikolu 110a Il-Kummissjoni għandu jkollha s-setgħa li tadotta atti ddelegati skont l-Artikolu 110b dwar ċerti aspetti tal-kundizzjonijiet tax-xogħol u ċerti aspetti tal-implimentazzjoni tar-regoli dwar ir-remunerazzjoni u l-ispejjeż. Artikolu 110b 1. Is-setgħa tal-adozzjoni ta’ atti ddelegati qiegħda tingħata lill-Kummissjoni suġġetta għall-kondizzjonijiet stabbiliti f’dan l-Artikolu. 2. Id-delega tas-setgħa msemmija fl-Artikoli 56a, 56b, 56c, 83a tar-Regolamenti tal-Persunal, l-Artikolu 13 tal-Anness VII, l-Artikolu 13 tal-Anness X u l-Artikolu 12 tal-Anness XII tar-Regolamenti tal-Persunal u l-Artikoli 28a u 96 tal-Kundizzjonijiet dwar l-Impjieg ta' Aġenti Oħra għandha tingħata lill-Kummissjoni għal perjodu indeterminat li jibda mill-1 ta' Jannar tal-2013. Id-delega tas-setgħa msemmija fl-Artikoli 9 u 10 tal-Anness XI għandha tingħata lill-Kummissjoni għal perijodu ta' 10 snin li jibda mill-1 ta' Jannar tal-2013. 3. Id-delega tas-setgħa msemmija fl-Artikoli 56a, 56b, 56c, 83a tar-Regolamenti tal-Persunal, l-Artikolu 13 tal-Anness VII, l-Artikolu 13 tal-Anness X, l-Artikoli 9 u 10 tal-Anness XI u l-Artikolu 12 tal-Anness XII tar-Regolamenti tal-Persunal u l-Artikoli 28a u 96 tal-Kundizzjonijiet dwar l-Impjieg ta' Aġenti Oħra tista' tiġi rrevokata fi kwalunkwe żmien mill-Parlament jew mill-Kunsill. Deċiżjoni ta' revoka għandha ttemm id-delega tas-setgħa speċifikata f'dik id-deċiżjoni. Hija għandha tidħol fis-seħħ fil-jum ta' wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f'data aktar tard li tkun speċifikata fiha. Hija ma għandha taffettwa l-validità tal-ebda att iddelegat li diġà jkun fis-seħħ. 4. Hekk kif tadotta att delegat, il-Kummissjoni għandha tinnotifikah fl-istess waqt lill-Parlament Ewropew u lill-Kunsill. 5. Att iddelegat adottat skont l-Artikoli 56a, 56b, 56c, 83a tar-Regolamenti tal-Persunal u l-Artikolu 13 tal-Anness VII, l-Artikolu 13 tal-Anness X, l-Artikoli 9 u 10 tal-Anness XI u l-Artikolu 12 tal-Anness XII tar-Regolamenti tal-Persunal u l-Artikoli 28a u 96 tal-Kundizzjoni tal-Impjieg ta' Aġenti Oħra għandu jidħol fis-seħħ biss jekk ma titressaq l-ebda oġġezzjoni mill-Parlament Ewropew jew mill-Kunsill fi żmien xahrejn min-notifika ta' dak l-att lill-Parlament Ewropew u lill-Kunsill jew jekk, qabel l-iskadenza ta' dak il-perjodu, kemm il-Parlament Ewropew kif ukoll il-Kunsill jinformaw lill-Kummissjoni li ma jkunux bi ħsiebhom joġġezzjonaw. Dak il-perjodu għandu jiġi estiż b’xahrejn b’inizjattiva tal-Parlament Ewropew jew tal-Kunsill.'; 43. L-Anness I għandu jiġi emendat kif ġej: (a) It-Taqsima A għandha tinbidel b'dan li ġej: 'A. Tipi ta' pożizzjonijiet f'kull grupp ta' funzjoni, kif previst fl-Artikolu 5(4) 1. Grupp ta' Funzjoni AD Direttur Ġenerali || AD 16 Direttur Ġenerali Direttur || AD 15 Direttur Amministratur, li jaħdem bħala: Kap tal-Unità/ Konsulent espert lingwistiku; espert ekonomiku; espert legali; espert mediku; espert veterinarju; espert xjentifiku; espert fir-riċerka; espert finanzjarju, espert tal-verifika || AD 14 Amministratur, li jaħdem bħala: Kap tal-Unità/ Konsulent/ espert lingwista; espert ekonomiku; espert legali; espert mediku; espert veterinarju; espert xjentifiku; espert fir-riċerka; espert finanzjarju, espert tal-verifika || AD 13 Amministratur, li jaħdem bħala: Kap tal-Unità/ traduttur prinċipali, interpretu prinċipali, ekonomista prinċipali; avukat prinċipali; uffiċjal mediku prinċipali; spettur veterinarju prinċipali; xjenzjat prinċipali; riċerkatur prinċipali; uffiċjal finanzjarju prinċipali; awditur prinċipali || AD 12 Amministratur, li jaħdem bħala: Kap tal-Unità/ traduttur prinċipali, interpretu prinċipali, ekonomista prinċipali; avukat prinċipali; uffiċjal mediku prinċipali; spettur veterinarju prinċipali; xjenzjat prinċipali; riċerkatur prinċipali; uffiċjal finanzjarju prinċipali; awditur prinċipali || AD 11 Amministratur, li jaħdem bħala: Kap tal-Unità/ traduttur f'livell għoli; interpretu f'livell għoli; ekonomista f'livell għoli; avukat f'livell għoli; uffiċjal mediku f'livell għoli; spettur veterinarju f'livell għoli; xjenzjat f'livell għoli; riċerkatur f'livell għoli; uffiċjal finanzjarju f'livell għoli; awditur f'livell għoli || AD 10 Amministratur, li jaħdem bħala: Kap tal-Unità/ traduttur f'livell għoli; interpretu f'livell għoli; ekonomista f'livell għoli; avukat f'livell għoli; uffiċjal mediku f'livell għoli; spettur veterinarju f'livell għoli; xjenzjat f'livell għoli; riċerkatur f'livell għoli; uffiċjal finanzjarju f'livell għoli; awditur f'livell għoli || AD 9 Amministratur, li jaħdem bħala: Traduttur; interpretu; ekonomista; avukat; uffiċjal mediku; spettur veterinarju; xjenzjat; riċerkatur; uffiċjal finanzjarju, awditur || AD 8 Amministratur, li jaħdem bħala: Traduttur; interpretu; ekonomista; avukat; uffiċjal mediku; spettur veterinarju; xjenzjat; riċerkatur; uffiċjal finanzjarju, awditur || AD 7 Amministratur, li jaħdem bħala: Traduttur subaltern; interpretu subaltern; ekonomista subaltern; ġurist subaltern; uffiċjal mediku subaltern; spettur veterinarju subaltern; xjenzjat subaltern; riċerkatur subaltern; uffiċjal finanzjarju subaltern, awditur subaltern || AD 6 Amministratur, li jaħdem bħala: Traduttur subaltern; interpretu subaltern; ekonomista subaltern; ġurist sublatern; uffiċjal mediku subaltern; spettur veterinarju subaltern; xjenzat subaltern; riċerkatur subaltern; uffiċjal finanzjarju subaltern, awditur subaltern || AD 5 2. Grupp ta' Funzjoni AST Assistent f'Livell Għoli[2] Li jwettaq attivitajiet amministrattivi, tekniċi jew ta' taħriġ li jirrekjedu livell għoli ta' awtonomija u li jwettaq responsabbiltajiet sinifikanti f'termini ta' ġestjoni ta' persunal, implimentazzjoni tal-baġit jew koordinazzjoni politika || AST 10 – AST 11 Assistent[3] Li jwettaq attivitajiet amministrattivi, tekniċi jew ta' taħriġ li jirrekjedu ċertu livell ta' awtonomija, prinċipalment fir-rigward tal-implimentazzjoni ta' regoli u regolamenti jew struzzjonijiet ġenerali jew bħala assistent personali ta' Membru ta' istituzzjoni, tal-Kap tal-uffiċċju privat ta' Membru jew ta' (Viċi) Direttur Ġenerali jew maniġer ta' livell għoli ekwivalenti || AST 1 – AST 9 3. Grupp ta' Funzjoni AST/SC Segretarju/Skrivan Li jwettaq kompiti klerikali u segretarjali, ġestjoni tal-uffiċċju u kompiti ekwivalenti oħrajn li jirrekjedu livell ta' awtonomija[4] || SC 1 – SC 6 (b) It-Taqsima B għandha tiġi emendata kif ġej: (i) Dan li ġej għandu jiddaħħal wara t-titolu: '1. Ir-rati ta' multiplikazzjoni bħala gwida għall-ekwivalenza medja tal-karriera fil-gruppi ta' funzjoni AST u AD:'; (ii) Fil-punt 1, it-terminu '20 %' stabbilit fit-tabella għall-grad 9 tal-grupp ta' funzjoni AST għandu jinbidel bi '8 %'.; (iii) Dan li ġej għandu jiżdied: '2. Ir-rati ta' multiplikazzjoni bħala gwida għall-ekwivalenza medja tal-karriera fil-grupp ta' funzjoni AST/SC: || Grad || Segretarji / Skrivani || SC 6 || - || SC 5 || 12% || SC 4 || 15% || SC 3 || 17% || SC 2 || 20% || SC 1 || 25% 44. L-Anness II għandu jiġi emendat kif ġej: (a) Fit-tieni sentenza tal-ewwel subparagrafu tal-Artikolu 1, il-kelma 'istituzzjoni' għandha tinbidel b''awtorità tal-ħatra ta' kull istituzzjoni'; (b) Fit-tieni sentenza tat-tieni subparagrafu tal-Artikolu 1, il-kelma 'istituzzjoni' għandha tinbidel b''awtorità tal-ħatra ta' kull istituzzjoni'; (c) Fir-raba' subparagrafu tal-Artikolu 1, il-kelmiet 'iż-żewġ gruppi ta' funzjoni' għandhom jinbidlu b'it-tliet gruppi ta' funzjoni'; (d) Fl-ewwel inċiż tat-tieni paragrafu tal-Artikolu 2, il-kliem 'it-tielet subparagrafu ta'' għandu jitħassar; 45. L-Artikolu Uniku tal-Anness IV għandu jiġi emendat kif ġej: (a) Fit-tieni subparagrafu tal-paragrafu 1 tar-raba' subparagrafu tal-paragrafu 4, in-numru '63' għandu jinbidel b''65'; (b) It-tielet subparagrafu tal-paragrafu 1 għandu jitħassar; 46. Fl-ewwel paragrafu tal-Artikolu 4 tal-Anness IVa, il-kliem 'uffiċjali ta' aktar minn 55 sena awtorizzati li jaħdmu nofs il-ħin bħala tħejjija għall-irtirar' għandu jinbidel b''uffiċjali awtorizzati, skont l-Artikolu 55a(2)(e) tar-Regolamenti tal-Persunal, li jaħdmu nofs il-ħin'; 47. L-Artikolu 7 tal-Anness V jinbidel b'dan li ġej: 'Artikolu 7 Mal-liv annwali tal-uffiċjali intitolati għall-konċessjoni tal-espatrijazzjoni jew tar-residenza barranija għandu jiżdied il-ħin ta' vjaġġar ibbażat fuq id-distanza ġeografika bejn il-post tax-xogħol u l-post tal-oriġini, ikkalkulat kif ġej: – 250 sa 600 km: jum wieħed ta' ħin ta' vjaġġar lura lejn id-dar, – 601 sa 1200 km: jumejn ħin ta' vjaġġar lura lejn id-dar, – aktar minn 1200 km: tlett ijiem ta' ħin ta' vjaġġar lura lejn id-dar, Id-dispożizzjonijiet preċedenti għandhom japplikaw għall-uffiċjali li l-post tax-xogħol tagħhom ikun qiegħed fit-territorji tal-Istati Membri. Jekk il-post tax-xogħol ikun qiegħed 'il barra minn dawn it-territorji, il-ħin ta' vjaġġar għandu jkun stabbilit b'deċiżjoni speċjali li tikkunsidra l-ħtiġijiet partikolari. Fejn jingħata liv speċjali skont it-Taqsima 2 ta' hawn fuq, kull ħin ta' vjaġġar lura kejn id-dar għandu jiġi stabbilit b'deċiżjoni speċjali li tikkunsidra l-ħtiġijiet speċjali.'; 48. L-Anness VI għandu jiġi emendat kif ġej: (a) Is-sentenza introduttorja tal-Artikolu 1 għandha tinbidel b'dan li ġej: 'Sal-limiti stipulati fl-Artikolu 56 tar-Regolamenti tal-Persunal, is-sahra li tinħadem minn uffiċjali fi grad SC 1 sa SC 6 jew fi grad AST I sa AST 4 għandha tintitolah għal liv kumpensatorju jeq għal remunerazzjoni kif ġej:'; (b) L-Artikolu 3 għandu jinbidel b’dan li ġej: 'Minkejja d-dispożizzjonijiet preċedenti ta' dan l-Anness, ir-remunerazzjoni għal sahra maħduma minn ċerti gruppi ta' uffiċjali fil-gradi SC 1 sa SC 6 u fil-gradi AST 1 sa AST 4 f'kundizzjonijiet speċjali tista' titħallas fis-sura ta' konċessjoni fissa li l-ammont u t-termini tagħha għandhom jiġu ddeterminati mill-awtorità tal-ħatra wara konsultazzjoni mal-Kumitat Konġunt.'; 49. L-Anness VII għandu jiġi emendat kif ġej: (a) Fl-Artikolu 1(3), il-kelmiet 'grad 3' għandhom jinbidlu bil-kelmiet 'grad AST 3'; (b) L-Artikolu 7 għandu jinbidel b’dan li ġej: '1. Uffiċjal għandu jkun intitolat għal ħlas b'rata fissa li jikkorrispondi għall-kost tal-ivvjaġġar għalih innifsu, il-konjuġi tiegħu u d-dipendenti tiegħu li attwalment jgħixu fl-entità domestika tiegħu: (a) meta jiġi impjegat, mill-post fejn huwa kien ġie ingaġġat sal-post fejn ikun impjegat; (b) mat-terminazzjoni tas-servizzi skont it-tifsira tal-Artikolu 47 tar-Regolamenti tal-Persunal, mill-post minn fejn huwa impjegat sal-post tal-oriġini kif definit fil-paragrafu 3 aktar 'l isfel; (c) jew kwalunkwe trasferiment li jinvolvi bidla fil-post fejn huwa impjegat. Fiċ-ċirkostanza tal-mewt ta' uffiċjal, il-konjuġi ħaj(ja) u d-dipendenti għandhom ikunu intitolati għal ħlas b'rata fissa skont l-istess kundizzjonijiet. L-ispejjeż tal-ivvjaġġar ta' tfal ta' anqas minn sentejn matul is-sena kalendarja kollha ma għandhomx jiġu rrimoborżati. 2. Il-ħlas b'rata fissa għandu jkun ibbażat fuq konċessjoni għal kull kilometru ta' distanza ġeografika bejn il-postijiet ibbażati fil-paragrafu 1. Il-konċessjoni kilometrika għandha tkun ta': EUR 0 għal kull kilometru bejn || 0 sa 200 km EUR 0,1895 għal kull kilometru bejn || 201 sa 1000 km EUR 0.3158 għal kull kilometru bejn || 1001 sa 2000 km EUR 0,1895 għal kull kilometru bejn || 2001 sa 3000 km EUR 0.0631 għal kull kilometru bejn || 3001 sa 4000 km EUR 0.0305 għal kull kilometru bejn || 4001 sa 10000 km EUR 0 għal kull kilometru 'l fuq minn || 10000 km. Ma' din il-konċessjoni kilometrika għandu jiżdied suppliment b'rata fissa li jammonta għal: – EUR 94,74 jekk id-distanza ġeografika bejn il-postijiet imsemmija fil-paragrafu 1 tkun ta' bejn 600 km u 1200 km, – EUR 189.46 jekk id-distanza ġeografika bejn il-postijiet imsemmija fil-paragrafu 1 tkun aktar minn 1200 km. Il-konċessjonijiet kilometriċi msemmija hawn fuq u s-supplimenti b'rata fissa għandhom jiġu aġġornati kull sena bl-istess proporzjon bħar-remunerazzjoni. 2a. Permezz ta' deroga mill-paragrafu 2, l-ispejjeż tal-ivjaġġar li jirrigwardaw trasferiment li jinvolvi bidla bejn il-post tax-xogħol fit-territorji tal-Istati Membri tal-Unjoni Ewropea u l-post tax-xogħol 'il barra minn dawn it-territorji jew trasferiment li jinvolvi bidla bejn il-postijiet tax-xogħol 'il barra minn dawn it-territorji għandhom jiġu rrimborżati fis-sura ta' ħlas b'rata fissa bbażat fuq il-kost tal-vjaġġ bl-ajru fil-klassi waħda aħjar mill-klassi ekonomika. 3. Il-post tal-oriġini ta’ uffiċjal għandu jiġi ddeterimat mal-ħatra tiegħu, b'kunsiderazzjoni tal-prinċipju ta' minn fejn ikun ġie rreklutat jew, fuq talba ċara u motivata, iċ-ċentru tal-interessi tiegħu. Il-post tal-oriġini li jkun ġie stabbilit b'dan il-mod jista', b'deċiżjoni speċjali tal-awtorità tal-ħatra, jinbidel waqt li l-membru tal-persunal ikun fis-servizz jew meta jitlaq mis-servizz. Madanakollu, meta jkun fis-servizz, deċiżjoni bħal din għandha tittieħed b'mod eċċezzjonali biss u wara li l-uffiċjal jipprovdi evidenza ta' sostenn xieraq. Madanakollu, l-effett ta' bidla bħal din ma jkunx tali li ċ-ċentru tal-interessi ta' uffiċjali jkun post 'il barra mit-territorji tal-Istati Membri tal-Unjoni kif ukoll 'il barra mill-pajjiżi u t-territorji mniżżla fl-Anness II tat-Trattat dwar il-Funzjonament tal-Unjoni Ewropea u t-territorji tal-Istati Membri tal-Assoċjazzjoni Ewropea tal-Kummerċ Ħieles.'; (c) L-Artikolu 8 għandu jinbidel b’dan li ġej: 'Artikolu 8 '1. L-uffiċjali intitolati għal konċessjoni ta' espatrijazzjoni jew ta' residenza barranija għandhom ikunu intitolati, fil-limiti stabbiliti fil-paragrafu 2, għal ħlas b'rata fissa kull sena kalendarja li jkun jikkorrispondi għall-kost tal-ivvjaġġar mill-post tax-xogħol sal-post tal-oriġini kif inhu definit fl-Artikolu 7 għalihom infushom u, jekk ikunu intitolati għal konċessjoni ta' entità domestika, għall-konjuġi u d-dipendenti fit-tifsira tal-Artikolu 2. Meta ż-żewġ konjuġi jkunu uffiċjali tal-Unjoni Ewropea, kull wieħed għandu d-dritt għalih u għaliha, u għad-dipendenti, għal ħlas b'rata fissa tal-ispejjeż tal-ivvjaġġar, skont id-dispożizzjonijiet ta' hawn fuq; kull dipendent għandu jkun intitolat għal ħlas wieħed biss. Il-ħlas għat-tfal dipendenti huwa stabbilit fuq it-talba tal-konjuġi, abbażi tal-post ta' oriġini ta' wieħed minnhom. Meta uffiċjal jiżżewweġ f'sena partikolari, u b'hekk jiġi intitolat għal konċessjoni tal-entità domestika, l-ispejjeż tal-ivvjaġġar pagabbli mill-mara għandhom jinħadmu bil-proporzjon tal-perjodu mid-data taż-żwieġ sal-aħħar tas-sena. Kwalunkwe bidla fil-bażi tal-kalkolu li tista' tinħoloq minn bidliet fl-istatus tal-familja wara d-data tal-ħlas taċ-ċifri inkwistjoni, ma twassalx li l-uffiċjal ikkonċernat ikun responsabbli għall-ħlas lura. L-ispejjeż tal-ivvjaġġar ta' tfal ta' anqas minn sentejn matul is-sena kalendarja kollha ma għandhomx jiġu rrimborżati. 2. Il-ħlas b'rata fissa għandu jkun ibbażat fuq konċessjoni għal kull kilometru ta' distanza ġeografika bejn il-post tax-xogħol tal-uffiċjal u l-post tal-oriġini. Fejn il-post tal-oriġini kif definit fl-Artikolu 7 jkun 'il barra mit-territorji tal-Istati Membri tal-Unjoni kif ukoll 'il barra mill-pajjiżi u t-territorji mniżżla fl-Anness II tat-Trattat dwar il-Funzjonament tal-Unjoni Ewropea u t-territorji tal-Istati Membri tal-Assoċjazzjoni Ewropea tal-Kummerċ Ħieles, il-ħlas b'rata fissa għandu jkun ibbażat fuq konċessjoni għal kull kilometru ta' distanza ġeografika bejn il-post tax-xogħol tal-uffiċjal u l-belt kapitali tal-Istat Membri li jkun ċittadin tiegħu. L-uffiċjali li l-post tal-oriġini tagħhom ikun 'il barra mit-territorji tal-Istati Membri tal-Unjoni Ewropea kif ukoll 'il barra mill-pajjiżi u territorji elenkati fl-Anness II tat-Trattat dwar il-Funzjonament tal-Unjoni Ewropea u t-territorji tal-Istati Membri tal-Assoċjazzjoni Ewropea tal-Kummerċ Ħieles, u li ma jkunux ċittadini ta' wieħed mill-Istati Membri, ma għandhomx ikunu intitolati għall-ħlas b'rata fissa. Il-konċessjoni kilometrika għandha tkun ta': EUR 0 għal kull kilometru bejn || 0 sa 200 km EUR 0.3790 għal kull kilometru bejn || 201 sa 1000 km EUR 0.6316 għal kull kilometru bejn || 1001 sa 2000 km EUR 0.3790 għal kull kilometru bejn || 2001 sa 3000 km EUR 0.1262 għal kull kilometru bejn || 3001 sa 4000 km EUR 0.0609 għal kull kilometru bejn || 4001 sa 10000 km EUR 0 għal kull kilometru 'l fuq minn || 10000 km. Ma' din il-konċessjoni kilometriċi jiżdied suppliment b'rata fissa, li jammonta għal: – EUR 189,48 jekk id-distanza ġeografika bejn il-post tax-xogħol u l-post tal-oriġini tkun bejn 600 km u 1200 km, – EUR 378,93 jekk id-distanza ġeografika bejn il-post tax-xogħol u l-post tal-oriġini tkun aktar minn 1200 km. Il-konċessjonijiet kilometriċi msemmija hawn fuq u s-supplimenti b'rata fissa għandhom jiġu aġġornati kull sena bl-istess proporzjon bħar-remunerazzjoni. 3. Uffiċjal li s-servizz tiegħu jiġi mitmum matul sena kalendarja għal xi raġuni li ma tkunx il-mewt jew li jkun fuq liv bla ħlas għal raġunijiet personali matul parti mis-sena għandu, jekk ikun f'impjieg attiv fis-servizz ta' istituzzjoni tal-Unjoni Ewropea, għal anqas minn disa' xhur ta' dik is-sena, ikun intitolat biss għal parti mill-ħlas b'rata fissa previst fil-paragrafi 1u 2, ikkalkulat fi proporzjoni taż-żmien li jkun qatta' f'impjieg attiv. 4. Id-dispożizzjonijiet preċedenti għandhom japplikaw għall-uffiċjali li l-post tax-xogħol tagħhom ikun qiegħed fit-territorji tal-Istati Membri. L-uffiċjali li l-post tax-xogħol tagħhom ikun 'il barra mit-territorju tal-Istati Membri, għandhom ikunu intitolati, għalihom stess u, jekk ikunu intitolati li jirċievu l-benefiċċju ta' entità domestika, għall-konjuġi tagħhom u dipendenti oħra fis-sens tal-Artikolu 2, f'kull sena kalendarja, għall-ħlas tal-ispejjeż tal-ivvjaġġar lejn il-post tal-oriġini tagħhom, jew għall-ħlas tal-ispejjeż tal-ivvjaġġar lejn post ieħor li ma jaqbżux l-ispiża tal-ivvjaġġar lejn il-post tal-oriġini. Madanakollu, jekk il-konjuġi u l-persuni msemmija fl-Artikolu 2(2) ma jkunux jgħixu mal-uffiċjal fil-post tax-xogħol, kull sena kalendarja għandhom ikunu intitolati għar-rimborż tal-ispejjeż tal-ivvjaġġar mill-post tal-oriġini lejn il-post tax-xogħol jew lejn post ieħor, li ma jaqbiżx il-kost tal-vjaġġ ta' qabel. Dawn l-ispejjeż tal-ivvjaġġar għandhom ikunu rimborżati f'sura ta' ħlas b'rata fissa, ibbażat fuq il-prezz tal-vjaġġ bl-ajru fi klassi waħda aħjar mill-klassi ekonomika.'; (d) L-Artikolu 9 għandu jinbidel b’dan li ġej: 'Artikolu 9 1. Sal-limiti massimi tal-kosti, l-uffiċjali li huma obbligati jibdlu l-post ta' residenza tagħhom sabiex jikkonformaw mal-Artikolu 20 tar-Regolamenti tal-Persunal, mad-dħul tagħhom fis-servizz jew wara bidla sussegwenti fil-post tax-xogħol waqt li jkunu fis-servizz u li ma jkunux ġew rimborżati fir-rigward tal-istess spejjeż minn sors ieħor, għandhom ikunu intitolati għar-rimborż tal-ispejjeż li jġarrbu fir-rigward tal-ġarr ta' għamara u ta' ħwejjeġ personali, fosthom tal-kost tal-assigurazzjoni għal riskji ordinarji (jiġifieri ksur, serq u ħruq). Il-limiti massimi għandhom jikkunsidraw is-sitwazzjoni tal-familja tal-uffiċjal meta jsir il-ġarr, u l-kostijiet medji tal-ġarr u tal-assigurazzjoni assoċjata miegħu. L-awtorità tal-ħatra ta' kull istituzzjoni għandh tadotta dispożizzjonijiet ta' implimentazzjoni għad-dħul fis-seħħ ta' dan il-paragrafu. 2. Fit-tmiem tas-servizz jew mal-mewt ta' uffiċjal, l-ispejjeż li jkunu ġġarrbu fir-rigward tal-ġarr mill-post fejn kien impjegat lejn il-post tal-oriġini tiegħu għandhom jiġu rimborżati fil-limiti ddefiniti fil-paragrafu 1. Fil-każ tal-mewt ta' uffiċjal li ma jkunx miżżewweġ, l-ispejjeż għandhom jiġu rimborżati lil dawk li jkunu intitolati. 3. Fil-każ ta' uffiċjal stabbilit, il-ġarr għandu jsir fi żmien sena minn meta jintemm il-perjodu ta' prova. Fit-tmiem tas-servizz, il-ġarr għandu jsir fi żmien tliet snin kif stabbilit fit-tieni subparagrafu tal-Artikolu 6(4). Il-ġarr li jsir wara l-iskadenza tal-limiti ta' żmien stabbiliti hawn fuq għandhom jiġu rimborżati biss f'każijiet eċċezzjonali u b'deċiżjoni speċjali tal-awtorità tal-ħatra.' (e) L-Artikolu 13 għandu jiġi emendat kif ġej: (i) Il-paragrafu 3 għandu jinbidel b'dan li ġej: '3. Kull sentejn il-Kummissjoni għandha tirrevedi r-rati ppreżentati fil-paragrafu 2(a). Din ir-reviżjoni għandha ssir fuq bażi ta' rapport dwar il-prezzijiet tal-lukandi, ir-ristoranti u s-servizzi tal-forniment tal-ikel, wara li jkunu kkunsidrati l-indiċijiet dwar l-evoluzzjoni tat-tali prezzijiet. Għall-finijiet ta' din ir-reviżjoni, il-Kummissjoni għandha taġixxi permezz ta' atti ddelegati skont l-Artikoli 110a u 110b tar-Regolamenti tal-Persunal.'; (ii) Il-paragraf 4 li ġej għandu jiżdied: '4. Permezz ta' deroga mill-paragrafu 1, il-kostijiet tal-akkomodazzjoni li jiġġarrbu minn uffiċjali fuq missjonijiet lejn il-postijiet tax-xogħol prinċipali tal-istituzzjoni tagħhom kif imsemmi fil-Protokoll Nru 6 mat-trattat jistgħu jiġu rimborżati abbażi ta' ċifra b'rata fissa li ma għandhiex taqbeż il-massimu stabbilit għall-Istat Membru inkwistjoni.'. (f) Fl-Artikolu 13a, il-kelmiet 'diversi istituzzjonijiet' għandhom jinbidlu b''awtoritajiet tal-ħatra tad-diversi istituzzjonijiet'; (g) L-Artikolu 17 għandu jiġi emendat kif ġej: (i) Fil-paragrafu 1, il-kelmiet 'fil-post' għandhom jinbidlu b''f'bank fl-Unjoni Ewropea'; (ii) L-ewwel subparagrafu tal-paragrafu 2 għandu jinbidel b'dan li ġej: 'Skont l-istess kundizzjonijiet li huma stabbiliti f'regoli stipulati mill-awtoritajiet tal-ħatra ta' kull istituzzjoni b'kunsens komuni wara konsultazzjoni mal-Kumitat dwar ir-Regolamenti tal-Persunal, l-uffiċjali jistgħu japplikaw għal trasferiment regolari speċjali ta' parti mir-remunerazzjoni tagħhom.'; (iii) Fl-ewwel sentenza tal-paragrafu 3, wara l-kelmiet 'għandu jsir', għandhom jiddaħħlu l-kelmiet 'fil-munita tal-Istat Membru relevanti'. (iv) Fl-ewwel sentenza tal-paragrafu 4, wara l-kelmiet 'lil Stat Membru ieħor', għandhom jiddaħħlu l-kelmiet 'fil-munita lokali'; 50. L-Anness VIII għandu jiġi emendat kif ġej: (a) Fil-paragrafu 5, in-numru '63' għandu jinbidel b''65'; (b) Fl-Artikolu 6, il-kelmiet 'fl-ewwel skala tal-grad 1' għandhom jinbidlu b''l-ewwel skala tal-grad AST 1'; (c) L-Artikolu 9 għandu jiġi emendat kif ġej: (i) In-numru '63' għandu jinbidel b''65'; (ii) Fil-punt (b) tal-paragrafu 1, in-numru '55' għandu jinbidel bi '58'; (iii) Il-paragrafu 2 għandu jinbidel b'dan li ġej: 'L-awtorità tal-ħatra tista' tiddeċiedi, fl-interessi tas-servizz abbażi ta' kriterji oġġettivi u proċeduri trasparenti, introdotti permezz ta' dispożizzjonijiet ġenerali ta' implimentazzjoni, li ma tapplikax it-tnaqqis ta' hawn fuq għall-uffiċjali kkonċernati. L-għadd totali ta' uffiċjali u aġenti temporanji li jirtiraw mingħajr ebda tnaqqis fil-pensjoni tagħhom kull sena, ma għandux ikun ogħla minn 5 % tal-uffiċjali fl-istituzzjonijiet kollha li jkunu rtiraw matul is-sena ta' qabel. Il-perċentwal ta' kull sena jista' jvarja minn 4 % sa 6 %, suġġett għal total ta' 5 % fuq sentejn u l-prinċipju tan-newtralità tal-baġit.'; (d) Fit-tieni subparagrafu tal-Artikolu 11(2), il-kelma 'istituzzjoni' għandha tinbidel b''awtorità tal-ħatra ta' kull istituzzjoni'; (e) Fl-Artikolu 12(1) u (2), in-numru '63' għandu jinbidel b''65'; (f) Fl-Artikoli 15 u 18a, in-numru '63' għandu jinbidel b''65'; (g) Fit-tieni paragrafu tal-Artikolu 27, il-kelma 'aġġustat' għandha tinbidel b''aġġornat'; (h) L-Artikolu 45 għandu jiġi modifikat kif ġej: (i) Fit-tielet paragrafu, il-kelmiet 'Stat Membru ta' residenza' għandhom jinbidlu b''Unjoni Ewropea'; (ii) Fl-ewwel sentenza tar-raba' paragrafu, il-kelmiet 'fl-Unjoni Ewropea jew' għandhom jiddaħħlu wara l-kelma 'bank'; (iii) Fit-tieni sentenza tar-raba' paragrafuu, il-kliem 'f'euro ġewwa bank fil-pajjiż fejn hemm il-kwartieri ġenerali tal-istituzzjoni, jew' għandu jitħassar; 51. L-Anness IX għandu jiġi emendat kif ġej: (a) Fl-Artikolu 2(3), il-kelma 'istituzzjonijiet' għandha tinbidel b''awtorità tal-ħatra ta' kull istituzzjoni'; (b) l-ewwel sentenza tal-Artikolu 5(1), għandha tinbidel b'dan li ġej: 'Bord tad-Dixxiplina, minn hawn 'il quddiem imsemmi bħala 'l-Bord', għandu jiġi stabbilit f'kull istituzzjoni, sakemm żewġ aġenziji jew aktar jiddeċiedu, f'konformità mal-paragrafu 1a tal-Artikolu 9 tar-Regolamenti tal-Persunal, li jistabbilixxu Bord komuni.'; (c) L-Artikolu 30 għandu jinbidel b’dan li ġej: 'Bla ħsara għall-Artikolu 2(3), l-awtorità tal-ħatra ta' kull istituzzjoni għandha, jekk tikkunsidra li huwa xieraq, tadotta arranġamenti ta' implimentazzjoni għal dan l-Anness wara konsultazzjoni mal-Kumitat tal-Persunal'; 52. L-Anness X għandu jiġi emendat kif ġej: (a) Fl-ewwel sentenza tal-Artikolu 11, il-kelma 'il-Belġju' għandha tinbidel b''l-Unjoni Ewropea'; (b) L-Artikolu 13 għandu jinbidel b’dan li ġej: 'Artikolu 13 Sabiex jiġi żgurat safejn ikun possibbli li l-uffiċjali jibbenefikaw minn kapaċità tal-akkwist ekwivalenti irrispettivament mill-post tax-xogħol tagħhom, il-Kummissjoni għandha tiddetermina l-kejl imsemmi fl-Artikolu 12 darba fis-sena. Il-Kummissjoni għandha taġixxi permezz ta' atti ddelegati skont l-Artikoli 110a u 110b tar-Regolamenti tal-Persunal. Madankollu, meta fil-każ ta' pajjiż partikolari l-varjazzjoni fil-kost tal-għajxien imkejjel fuq il-bażi tal-kejl u r-rata tal-kambju korrispondenti tinstab li tkun qabżet il-5 % mill-aħħar aġġustament, il-Kummissjoni għandha tiddeċiedi dwar miżuri interim għall-aġġustament tal-kejl f'konformità mal-proċedura stabbilita fl-ewwel paragrafu.'; 53. L-Anness XI għandu jinbidel b'dan li ġej: 'Anness XI Ir-Regoli għall-implimentazzjoni tal-Artikoli 64 u 65 tar-Regolamenti tal-Persunal KAPITOLU 1 L-AĠĠORNAMENT ANNWALI TAR-REMUNERAZZJONI PREVISTA FL-ARTIKOLU 65(1) TAR-REGOLAMENTI TAL-PERSUNAL Taqsima 1 Il-fatturi li jistabbilixxu l-aġġornamenti ta' kull sena Artikolu 1 1. Rapport mill-Uffiċċju tal-Istatistika tal-Unjoni Ewropea (Eurostat) Għall-finijiet tal-aġġornament previst fl-Artikolu 65(1) tar-Regolamenti tal-Persunal, kull sena l-Eurostat għandha tħejji rapport qabel tmiem Ottubru dwar il-bidliet nominali fis-salarji fis-servizzi ċivili nazzjonali tal-gvern ċentrali u t-tibdil fil-kost tal-għajxien fl-Istati Membri. 2. Indiċi Ewropew tal-Prezzijiet tal-Konsumatur (a) Il-Eurostat għandha tuża l-Indiċi Ewropew tal-Prezzijiet tal-Konsumatur biex tikkalkula t-tibdil fil-kost tal-għajxien fl-Unjoni Ewropea. (b) Dan l-indiċi għandu jikkunsidra t-tibdil bejn Ġunju tas-sena ta' qabel u Ġunju tas-sena kurrenti. 3. Tibdil fil-kost tal-għajxien fl-Istati Membri (a) Il-Eurostat għandu jfassal il-paritajiet ekonomiċi li jistabbilixxu l-ekwivalenza tal-kapaċità tal-akkwist għas-salarji u l-pensjonijiet tal-uffiċjali. Il-paritajiet ekonomiċi għandhom jirreferu għax-xahar ta' Ġunju ta' kull sena. (b) Fl-1 ta' Jannar tal-2013 il-parità ekonomika għal kull pajjiż jew post tax-xogħol għandha tkun il-parità tal-kapaċità tal-akkwist kif stabbilita mill-Eurostat fl-1 ta' Lulju tal-2012 għas-salarji u l-pensjonijiet. Kull sena l-parità ekonomika għandha tiġi aġġornata permezz tal-proporzjon bejn l-inflazzjoni fil-pajjiż korrispondenti u l-Indiċi Ewropew tal-Prezzijiet tal-Konsumatur. (c) Madanakollu, għall-Belġju u l-Lussemburgu ser tiġi kkalkulata parità ekonomika konġunta. Għal dan il-għan, l-inflazzjoni f'dawn il-pajjiżi għandha tiġi kkalkulata skont id-distribuzzjoni tal-persunal li jservi f'dawn il-pajjiżi. Fl-1 ta' Jannar tal-2013 il-parità tal-kapaċità tal-akkwist għall-Belġju u l-Lussemburgu għandha tkun ta' 1. (d) Il-paritajiet ekonomiċi għandhom jiġu kkalkulati b'tali mod li kull komponent bażiku jkun jista' jiġi aġġornat darbtejn fis-sena. (e) Qabel l-1 ta' Lulju tal-2017 il-Kummissjoni għandha, abbażi tad-dejta miġbura mill-Eurostat, tressaq rapport lill-Parlament Ewropew u lill-Kusill dwar il-kost tal-għajxien għall-uffiċjali tal-Unjoni Ewropea f'postijiet tax-xogħol li mhumiex imsemmija fil-punt (c). 4. Tibdil fir-remunerazzjoni tal-ħaddiema taċ-ċivil tal-gvern ċentrali (a) Il-Eurostat għandu, abbażi ta' informazzjoni mogħtija qabel tmiem Awwissu mill-uffiċċji nazzjonali tal-istatistka, jikkalkula l-indikaturi salarjali għal kull Stat Membru li jirreflettu t-tnaqqis u ż-żidiet fir-remunerazzjoni nominali tal-ħaddiema taċ-ċivil ma' gvern ċentrali, bejn ix-xahar ta' Lulju tas-sena preċedenti u x-xahar ta' Lulju tas-sena kurrenti. It-tnejn għandhom jinkludu wieħed minn tnax-il-element imħallsa kull sena. L-indikaturi salarjali għandu ikollhom żewġ forom: (i) indikatur wieħed f'kull grupp ta' funzjoni kif definit mill-Eurostat, (ii) indikatur medju mkejjel biex jirrifletti l-għadd tal-ħaddiema taċ-ċivil nazzjonali li jikkorrispondu għal kull grupp tal-funzjoni. Sabiex jiġi stabbilit l-indikatur salarjali globali għat-total tal-Unjoni Ewropea, ir-riżultati għal kull pajjiż għandhom jitkejlu fi proporzjon tal-PDG nazzjonali tagħhom imkejla permezz tal-użu tal-paritajiet tal-kapaċità tal-akkwist kif muri fl-aktar statistiki riċenti, ippubblikati skont id-definizzjonijiet tal-kontijiet nazzjonali fid-definizzjonijiet fis-Sistema Ewropea tal-Kontijiet li tinsab fis-seħħ bħalissa. Kull wieħed minn dawn l-indikaturi għandu jkun stabbilit f'termini grossi nominali. Il-Eurostat għandha tistabbilixxi definizzjoni ta' remunerazzjoni grossa għal kull wieħed mill-Istati Membri ta' referenza wara konsultazzjoni mal-uffiċji tal-istatistika tagħhom. (b) Fuq talba tal-Eurostat, l-awtoritajiet nazzjonali tal-istatistika għandhom jipprovduha bl-informazzjoni addizzjonali li hija tqis meħtieġa sabiex tħejji indikatur salarjali li jkejjel b'reqqa l-bidliet fir-remunerazzjoni tal-ħaddiema taċ-ċivil nazzjonali. Jekk, wara aktar konsultazzjoni mal-awtoritajiet nazzjonali tal-istatistika, il-Eurostat issib anomaliji statistiċi fl-informazzjoni miksuba, jew issibha impossibbli li tħejji indikaturi li jkejlu b'reqqa statistika l-bidliet fl-introjtu nominali tal-ħaddiema taċ-ċivil fi Stat Membru partikolari, huwa għandu jirraporta lill-Kummissjoni u jipprovdiha bil-materjal kollu li tkun teħtieġ biex tħejji valutazzjoni. (c) Minbarra l-indikaturi salarjali, il-Eurostat għandu jistabbilixxi u jikkalkula indikaturi adegwati ta' kontroll. Ir-rapport tal-Eurostat dwar l-indikaturi salarjali għandu jkun akkumpanjat minn kummenti dwar id-differenzi bejn dawn l-indikaturi u l-indikaturi ta' kontroll imsemmija qabel. Artikolu 2 Il-Kummissjoni għandha tipproduċi rapport sħiħ kull tliet snin fuq il-ħtiġijiet tar-reklutaġġ tal-istituzzjonijiet u tibagħtu lill-Parlament Ewropew u l-Kunsill. Abbażi ta' dan ir-rapport il-Kummissjoni, jekk ikun hemm il-ħtieġa, għandha tressaq proposti bbażati fuq il-fatturi relevanti kollha lill-Parlament Ewropew u lill-Kunsill wara konsultazzjoni mal-istituzzjonijiet l-oħra fil-qafas tar-Regolamenti tal-Persunal. Taqsima 2 Arranġamenti għall-aġġustamenti annwali tar-remunerazzjoni u l-pensjonijiet Artikolu 3 1. Skont l-Artikolu 65 tar-Regolamenti tal-Persunal, abbażi tal-kriterji stabbiliti fit-Taqsima 1 ta' dan l-Anness, ir-remunerazzjoni u l-pensjonijiet għandhom jiġu aġġornati qabel tmiem kull sena, b'effett mill-1 ta' Lulju. 2. L-ammont tal-aġġornament għandu jkun il-valur globali tal-indikatur salarjali. L-aġġornament għandu jkun f'termini grossi bħala perċentwal uniformi ġenerali. 3. L-ammont tal-aġġornament stabbilit b'dan il-mod għandu jiddaħħal fit-tabelli tas-salarji bażiċi li jidhru fl-Artikolu 66 tar-Regolamenti tal-Persunal u fl-Anness XIII tar-Regolamenti tal-Persunal u fl-Artikoli 20 u 93 tal-Kundizzjonijiet tal-Impieg ta' aġenti oħra. 4. Għall-finijiet tal-applikazzjoni tar-Regolament (KEE, Euratom, KEFA) Nru 260/68, l-ammonti fl-Artikolu 4 ta' dak ir-Regolament għandhom ikunu mmultiplikati b'fattur magħmul minn: (a) il-fattur li jirriżulta mill-aġġornament ta' qabel, u (b) il-fattur tal-aġġornament tar-remunerazzjoni msemmija fil-paragrafu 2. 5. Il-koeffiċjenti korrettivi għandhom ikunu ddeterminati abbażi tal-proporzjonijiet bejn il-paritajiet ekonomiċi korrispondenti msemmija fl-Artikolu 1 ta' dan l-Anness u r-rati tal-kambju speċifikati fl-Artikolu 63 tar-Regolamenti tal-Persunal għall-pajjiżi relevanti. Dawn għandhom ikunu applikabbli: (a) għas-salarji tal-uffiċjali tal-Unjoni Ewropea li jaħdmu f'kull wieħed mill-Istati Membri l-oħra u f'ċerti postijiet tax-xogħol oħra, (b) permezz ta' deroga mill-Artikolu 82(1) tar-Regolamenti tal-Persunal, għall-pensjonijiet tal-Unjoni Ewropea mħallsa f'kull wieħed mill-Istati Membri għall-parti korrispondenti mad-drittijiet miksuba qabel l-1 ta' Mejju tal-2004. Il-pensjonijiet tal-Unjoni Ewropea mħallsa għall-parti korrispondenti għad-drittijiet miksuba mill-1 ta' Mejju tal-2004 għandhom ikunu suġġetti għall-parità ekonomika msemmija fl-punt (c) tal-Artikolu 1(3) ta' dan l-Anness. Il-proċeduri mniżżla fl-Artikolu 8 ta' dan l-Anness li jikkonċernaw l-applikazzjoni retrospettiva tal-koeffiċjenti ta’ korrezzjoni f'postijiet tax-xogħol b'rata għolja ta' inflazzjoni, għandhom japplikaw. 6. L-istituzzjonijiet għandhom jagħmlu l-aġġornament pożittiv jew negattiv korrispondenti għar-remunerazzjoni u l-pensjonijiet tal-uffiċjali, eks uffiċjali u persuni oħra kkonċernati b'effett retroattiv għall-perjodu bejn id-data effettiva u d-data tad-dħul fis-seħħ tad-tal-aġġorament li jmiss. Jekk dan l-aġġornament retroattiv ikun jeħtieġ l-irkupru ta' ammonti li tħallsu żejda, dan l-irkupru jista' jitqassam fuq perjodu ta' mhux aktar minn tnax-il xahar mid-data tad-dħul fis-seħħ tal-aġġornament li jmiss. KAPITOLU 2 L-AĠĠORNAMENTI INTERMEDJI TAR-REMUNERAZZJONI U L-PENSJONIJIET (L-ARTIKOLU 65(2) TAR-REGOLAMENTI TAL-PERSUNAL) Artikolu 4 1. L-aġġornamenti intermedji tar-remunerazzjoni u l-pensjonijiet skont l-Artikolu 65(2) tar-Regolamenti tal-Persunal, b'effett mill-1 ta' Jannar, għandhom isiru fl-eventwalità ta' tibdil sostanzjali fil-kost tal-għajxien bejn Ġunju u Diċembru (b'referenza għal-limitu ta' sensittività definit fl-Artikolu 6 ta' dan l-Anness). 2. Dawn l-aġġoramenti intermedji għandhom jiġu kkunsidrati fl-aġġornament salarjali annwali. Artikolu 5 It-tibdil fil-kost tal-għajxien għandu jitkejjel bl-Indiċi Armonizzat tal-Prezzijiet tal-Konsumatur għall-perjodu bejn Ġunju u Diċembru tas-sena kalendarja ta' qabel. Madanakollu, għall-Belġju u l-Lussemburgu t-tibdil fil-kost tal-għajxien għandu jitkejjel b'mod li l-inflazzjoni f'dawk il-pajjiżi titkejjel kif stabbilit fil-punt (c) tal-Artikolu 1(3). Artikolu 6 Il-limitu ta' sensittività għall-perjodu tas-sitt xhur imsemmi fl-Artikolu 5 ta' dan l-Anness għandu jkun il-perċentwal li jikkorrispondi għal 5 % fuq perjodu ta' 12-il xahar. Jekk il-limitu ta' sensittività jintlaħaq jew jinqabeż fi Stat Membru, isir l-aġġornament tar-remunerazzjoni u l-pensjonijiet għall-postijiet tax-xogħol kollha f'dak il-pajjiż. Artikolu 7 Għall-finijiet tal-Artikolu 6 ta' dan l-Anness, il-koeffiċjenti korrettivi għandhom jiġu aġġornati b'mod li jikkunsidra l-kost tal-għajxien imsemmi fl-Artikolu 5. KAPITOLU 3 ID-DATA TAD-DĦUL FIS-SEĦĦ TAL-KOEFFIĊJENT KORRETTIVI (POSTIJIET TAX-XOGĦOL B'ŻIEDA GĦOLJA FIL-KOST TAL-GĦAJXIEN) Artikolu 8 1. Għall-postijiet b'żieda għolja fil-kost tal-għajxien, il-koeffiċjent korrettiv għandu jidħol fis-seħħ qabel l-1 ta' Jannar fil-każ tal-aġġornament intermedju, jew fl-1 ta' Lulju fil-każ tal-aġġornament annwali. Dan biex it-telf fil-kapaċità tal-akkwist jinġieb konformi ma' dak li kien ikun f'post tax-xogħol fejn il-bidla fil-kost tal-għajxien tkun ikkorrispondiet mal-livell ta' sensittività. 2. Id-dati effettivi għall-aġġornament annwali għandhom ikunu kif ġej: (a) is-16 ta' Mejju għall-postijet tax-xogħol b'inflazzjoni ogħla minn 5 %, u (b) l-1 ta' Mejju għall-postijet tax-xogħol b'inflazzjoni ogħla minn 10 %. 3. Id-dati effettivi għall-aġġornament intermedju għandhom ikunu kif ġej: (a) is-16 ta' Novembru għall-postijet tax-xogħol b'inflazzjoni ogħla minn 5 %, u (b) l-1 ta' Novembru għall-postijet tax-xogħol b'inflazzjoni ogħla minn 10 %. KAPITOLU 4 IL-ĦOLQIEN U L-IRTIRAR TAL-KOEFFIĊJENTI KORRETTIVI (L-ARTIKOLU 64 TAR-REGOLAMENTI TAL-PERSUNAL) Artikolu 9 1. L-awtoritajiet xierqa tal-Istati Membri kkonċernati, l-amministrazzjoni ta' istituzzjoni tal-Unjoni Ewropea jew ir-rappreżentanti tal-uffiċjali tal-Unjoni Ewropea f'post tax-xogħol partikolari jistgħu jitolbu għall-ħolqien ta' koeffiċjent korrettiv speċifiku għal dak il-post. Din it-talba għandha tkun sostnuta b'fatturi oġġettivi li juru differenza apprezzabbli fuq għadd ta' snin fil-kost tal-għajxien bejn dak il-post tax-xogħol u l-kapitali tal-Istat Membru kkonċernat (minbarra l-Pajjiżi l-Baxxi fejn tintuża L-Aja minflok Amsterdam). Jekk il-Eurostat tikkonferma li d-differenza tkun waħda apprezzabbli (aktar minn 5 %) u sostenibbli, il-Kummissjoni tista' ddaħħal fis-seħħ, permezz ta atti ddelegati skont l-Artikoli 110a u 110b tar-Regolamenti tal-Persunal, koeffiċjent korrettiv għal dak il-post. 2. Similarment, il-Kummissjoni għandha tiddeċiedi li tirtira l-applikazzjoni ta' koeffiċjent korrettiv speċifiku għal ċertu post. F'dak il-każ il-proposta għandha tkun ibbażata fuq waħda minn dawn li ġejjin: (a) talba mill-awtoritajiet xierqa tal-Istat Membru kkonċernat, l-amministrazzjoni ta' istituzzjoni tal-Unjoni Ewropea jew ir-rappreżentanti tal-uffiċjali tal-Unjoni Ewropea f'post tax-xogħol partikolari, li turi li l-kost tal-għajxien f'dak il-post ma jkunx għadu sinfikament differenti (anqas minn 2 %) minn dak tal-kapitali tal-Istat Membru kkonċernat. Din il-konverġenza għandha tkun sostenibbli u vvalidata mill-Eurostat. (b) il-fatt li ma jkunx għad hemm xi uffiċjali jew persunal temporanju tal-Unjoni Ewropea impjegati f'dak il-post. 3. Il-Eurostat għandha tistabbilixxi l-parità tal-kapaċità tal-akkwist bejn il-post tax-xogħol u l-belt kapitali tal-Istat Membru kkonċernat. Il-parità ekonomika għall-post tax-xogħol għandha tkun il-multiplikazzjoni tal-parità tal-kapaċità tal-akkwist mal-koeffiċjent korrettiv applikabbli għall-belt kapitali. KAPITOLU 5 IL-KLAWSOLA TA' EĊĊEZZJONI Artikolu 10 Jekk ikun hemm tnaqqis fil-prodott domestiku gross tal-Unjoni Ewropea għas-sena kurrenti, fuq tbassir tal-Direttorat Ġenerali għall-Affarijiet Ekonomiċi u Finanzjarji tal-Kummissjoni, u l-valur tal-aġġornament annwali jaqbeż it-tibdil imbassar fil-prodott domestiku gross tal-Unjoni Ewropea b'żewġ punti perċentwali, il-valur tal-aġġornament, fil-każ li jkun pożittiv, għandu jinqasam f'żewġ partijiet indaqs. Il-Kummissjoni għandha taġixxi permezz ta' atti ddelegati skont l-Artikoli 110a u 110b tar-Regolamenti tal-Persunal, li skonthom l-ewwel nofs tal-valur tal-aġġornament għandu jidħol fis-seħħ mill-1 ta' Lulju tas-sena kurrenti filwaqt li t-tieni nofs jidħol fis-seħħ mill-1 ta' Lulju tas-sena ta' wara. KAPITOLU 6 L-IRWOL TAL-EUROSTAT U R-RELAZZJONIJIET MAL-UFFIĊĊJI TAL-ISTATISTIKA TAL-ISTATI MEMBRI Artikolu 11 Il-Eurostat se jkollu d-dmir li jissorvelja l-kwalità tad-dejta bażika u l-metodi statistiċi li jintużaw biex jinħadmu l-fatturi kkunsidrati għall-aġġorament tar-remunerazzjoni. B'mod partikolari, għandu jagħmel kwalunkwe valutazzjoni u jwettaq kwalunkwe studju meħtieġ għat-tali monitoraġġ. L-uffiċċji nazzjonali tal-istatistika għandhom iwettqu d-dmirijiet tagħhom f'konformità mal-prinċipju tal-imparzjalità u lill-Eurostat jagħtuh kull dejta u spjegazzjoni li jkunu neċessarji. Artikolu 12 F'Marzu ta' kull sena, il-Eurostat għandu jlaqqa' grupp tal-ħidma magħmul minn esperti mill-awtoritajiet tal-istatistika tal-Istati Membri li jkun magħruf bħala 'il-Grupp tal-Ħidma dwar l-Artikolu 65 tar-Regolamenti tal-Persunal'. F'din il-laqgħa, għandhom jiġu eżaminati l-metodoloġija statistika u l-implimentazzjoni tagħha dwar l-indikaturi speċifiċi u tal-kontroll. L-informazzjoni meħtieġa biex isir tbassir tal-bidliet fis-salarji nominali għall-finijiet tal-aġġornament tar-remunerazzjoni għandha tkun ipprovduta wkoll, flimkien mad-dejta dwar il-ħinijiet tax-xogħol f'dipartimenti tal-gvern ċentrali. Artikolu 13 Fuq it-talba tal-Eurostat, l-Istati Membri għandhom jinformaw lill-Eurostat dwar kwaunkwe fattur li jkollu impatt dirett jew indirett fuq il-kompożizzjoni u l-bidliet fir-remunerazzjoni tal-ħaddiema taċ-ċivil tal-gvern ċentrali. KAPITOLU 7 DISPOŻIZZJONI FINALI U L-KLAWŻOLA TA' REVIŻJONI Artikolu 14 1. Id-dispożizzjonijiet ta' dan l-Anness għandhom jgħoddu mill- ta' Jannar tal-2013 sal-31 ta' Diċembru tal-2022. 2. Dawn jistgħu jiġu riveduti fl-aħħar tal-ħames sena, b'mod partikolari fid-dawl tal-implikazzjonijiet baġitarji tagħhom. Għal dan il-għan, il-Kummissjoni għandha tibgħat rapport lill-Parlament Ewropew u lill-Kunsill u, fejn ikun il-każ, proposta għal emenda ta' dan l-Anness fuq bażi ta' l-Artikolu 336 tat-Trattat dwar il-Funzjonament tal-Unjoni Ewropea.'; 54. L-Anness XII għandu jiġi emendat kif ġej: (a) L-Artikolu 2 għandu jiġi emendat kif ġej: (i) Fil-paragrafu 1, il-kelma ‘aġġustament’ għandha tinbidel b’'aġġornament'; (ii) Il-paragrafu 2 għandu jitħassar u l-paragrafu 3 għandu jsir il-paragrafu 2; (b) Fl-Artikolu 4(6), il-kelmiet '12-il sena' għandhom jinbidlu bil-kelmiet '30 sena'; (c) Fl-Artikolu 10(2) u 11(2), il-kelmiet '12-il sena' għandhom jinbidlu bil-kelmiet '30 sena'; (d) L-Artikolu 11(1) għandu jinbidel b'dan li ġej: '1. It-tibdil annwali fl-iskali salarjali tal-uffiċjali li għandu jiġu kkunsidrat fil-kalkoli attwarji għandu jkun ibbażat, għall-perjodu sal-2012, fuq l-indikaturi speċifiċi msemmija fl-Artikolu 1(4) tal-Anness XI li huma fis-seħħ fl-2012 u, għall-perjodu li jibda fl-2013, fuq indikaturi speċifiċi li jikkorrispondu kull sena fuq il-proporzjoni bejn l-indikatur tas-salarju globali msemmi fl-Artikolu 1(4) tal-Anness XI tal-Indiċi Ewropew tal-Prezzijiet tal-Konsumatur'; (e) Wara l-Artikolu 11 għandu jiddaħħal l-Artikolu li ġej: 'Artikolu 11a Sal-2020, għall-applikazzjoni tal-Artikoli 4(6), 10(2) u 11(2) ta' dan l-Anness, il-medja varjabbli għandha tiġi kkalkulata abbażi taż-żminijiet li ġejjin: Fl-2013 – 14-il sena || Fl-2017 – 22 sena Fl-2014 – 16-il sena || Fl-2018 – 24 sena Fl-2015 – 18-il sena || Fl-2019 – 26 sena Fl-2016 – 20 sena || Fl-2020 – 2